text:
Lenghe furlane
Il furlan ((talian) friulano, (todesc) friaulisch/friulanisch/furlanisch, (inglês) Friulian, (sloven) furlanščina) e je une lenghe romaniche de famee des lenghis retichis, che e je fevelade soredut intal Friûl, ma ancje vie pal mont. Cualchi volte al ven clamât Ladin orientâl, parcè che al à diviers ponts in comun cul ladin, ma si è svilupât in un altri mût cul passâ dal timp, sot de influence des lenghis ator dal Friûl (talian, todesc, sloven, dialets venits).
La storie[cambie | modifiche il codiç]
La trasformazion dal latin al furlan si madurìs probabilmentri tal periodi che al va dal VI al X secul, in maniere compagne a la formazion des altris lenghis romanichis.
Il prin document che al fevele di un latin une vore diferent doprât a Aquilee al è adiriture dal IV secul. Tal Liber de viris illustribus di Sant Gjerolam (libri dai oms innomenâts) si conte, pe prime volte inte penisule taliane, che il vescul di Aquilee Fortunazian al veve scrit une predicje sui vanzelis doprant il rustico locâl, ven a stâi che par jessi sigûr di fâsi capì al veve scugnût scrivi in un latin une vore diferent di chel classic. Lis primis formis di furlan veri e propit a nassin probabilmentri ator dal an 1000. Un anonim cronist in viaç pal Friûl tal XIII secul al conte che:
- Il Friûl e je une provincie di par se diferente di chês altris nomenadis (al vignive de Italie), parcè che al à une lenghe che no je Latin, nol è Slâf e nancje Todesc, ma je une lenghe sô, compagne di nissune altre des talianis. Purpûr e à de lenghe latine di plui di cualsisei altre des lenghis convicinis. (Dal Codis Vatican Palatin num. 965 sec XIII-XIV)
Par vê i prins esemplis di leterature o vin di spietâ fin tal Tresinte, cuant che e tache la poetiche dal "Piruç myò doç inculurit" e altris oparis di gjenar amorôs. In te sô opere "De vulgari eloquentia I, 11" Dante Alighieri, descrivint lis varis lenghis de Italie al puarte come esempli dal furlan la espression ‘Ce fastu?’. Intal XVI secul, il poete Ermes di Colorêt e altris a crearin lavôrs dulà che ancje la vite di ogni dì no ven lassade di bande. Il XIX secul al è un periodi che al viôt la creazion di une vore di poesie e prose; i autôrs plui famôs a son Pieri Çorut (il sô capolavôr e je "Plovisine") e Catarine Percude, che e à mostrât il mont rurâl dal Friûl di chê volte. De fin dal 1800 al è ancje il prin vocabolari furlan, mitût dongje dal abât Jacopo Pirona.
Intal XX secul il furlan al sameave destinât a smamisi in pôc timp; invezit, il numar da lis personis che fevelin furlan a si an staronzat une vore, ma la lenghe e je ancjemò vive e ven doprade in tantis areis. Un grant lavôr al è stât fat di Graziadio Isaia Ascoli, un famôs linguist che al à judât la difese de lenghe; si scugne ancje ricuardâ la figure di Pier Paolo Pasolini, che al à scrit un grum di poesiis par furlan e al à dât une man su la cuistion de forme standard dal furlan.
Dulà che si fevele par furlan[cambie | modifiche il codiç]
Il furlan, secont lis ultimis stimis, al è fevelât di plui o mancul 1.000.000 personis intal Friûl storic, e in particulâr intes pronvinciis di Gurize, Pordenon, Udin e tal mandament di Puart in Provincie di Vignesie. Ca sot e je la liste complete dai comuns:
- Comuns de Provincie di Udin: Aquilee, Atimis, Bagnarie, Basilian, Bertiûl, Bicinins, Bordan, Buie, Buri, Çarvignan, Cividât, Cjamin di Codroip, Cjampfuarmit, Cjamplunc Tapoian, Cjarlins, Cjassà, Cjasteons di Strade, Cjavaç, Cjopris e Viscon, Codroip, Colorêt di Montalban, Comelians, Cosean, Cuar di Rosacis, Çurçuvint Dael, Damâr, Darte, Dartigne, Davâr, Dignan, Dimpeç, Dogne, Enemonç, Faedis, Feagne, Flaiban, Flumisel Vile Visintine, For di Avoltri, For Disore, For Disot, Forgjarie, Glemone, Gonârs, Lauc, Lignan, Listize, Magnan, Maian, Malborghet, Manzan, Martignà, Merêt di Tombe, Montenârs, Mortean, Morùs, Mueç, Muimans, Muçane, Nimis, Osôf, Pagnà, Palaçûl, Palme, Paluce, Pasian di Prât, Paulâr, Paulêt, Pavie, Pontebe, Porpêt, Pradaman, Prât, Premariâs, Preon, Prepot, Prissinins, Pucinie, Puçui, Ravasclêt, Raviei, Reane dal Roiâl, Remanzâs, Resiute, Rigulât, Rivignan Teôr, Rivis d'Arcjan, Roncjis di Tisane, Ruda, Ruvigne, Sant Denêl, Sant Zorç di Noiâr, Sant Vît de Tor, Sant Vît di Feagne, Sant Zuan dal Nadison, Sante Marie la Lungje, Sauris, Scluse, Sedean, Soclêf, Sudri, Talmassons, Tarcint, Tarvis, Tavagnà, Tierç, Tisane, Tor di Zuin, Torean, Trasaghis, Trep Grant, Trep Liussûl, Tresesin, Trivignan, Tumieç, Udin, Vençon, Verzegnis, Vildivar, Vile di Cjargne, Visc e Zui.
- Comuns de Provincie di Gurize: Caprive, Cormons, Dolegne, Fare, Gurize, Gardiscje, Marian, Migjee, Monfalcon, Roncjis di Monfalcon, Morâr, Mosse, Romans dal Lusinç, Sagrât, Sant Lurinç dal Lusinç, Vilès.
- Comuns de Provincie di Pordenon: Andreis, Barcis, Budoie, Cjasarse, Cjavàs, Cjistielgnûf, Clausêt, Claut, Çopule, Cordenons, Cordovât, Darbe, Davian, Fane, Fontanefrede, Frisanc, Manià, Midun, Montreâl, Morsan des Ocjis, Pinçan, Pordenon, San Vît dal Tiliment, Sant Martin di Voleson, Sant Quarin, Sant Zorç de Richinvelde, Secuals, Siest, Spilimberc, Tramonç Disore, Tramonç Disot, Travês, Vivâr, Voleson Darzin, Vît.
- Comuns de Citât metropolitane di Vignesie: Cint, Concuardie, Fossalte di Puart, Gruâr, Pramaiôr, Puart, San Michêl, Tei
Ator pal mont[cambie | modifiche il codiç]
Il furlan al ven fevelât ancje in une vore di paîs, che a son stâts mete di emigrazion fin ai agns ’60; lis comunitâts plui grandis di emigrants furlans si lis cjate in Australie, Argjentine, Belgjo, Brasîl, Canadà, France, Gjermanie, Stâts Unîts di Americhe, Sudafriche e Svuizare. In tancj puescj e je ancjemò impuartant l’azion dai Fogolârs furlans, che a cirin di travuarda un contat cul Friûl e cu la sô lenghe. Àltris a travuardin chest contàt cul voltà i clàsics in furlàn: [1].
Bibliografie[cambie | modifiche il codiç]
Studis su la lenghe[cambie | modifiche il codiç]
- Paola Benincà, Laura Vanelli, Linguistica friulana, Unipress, Padue, 2005.
- Franc Fari (cur.), Manuâl di lenghistiche furlane, Forum, Udin, 2005.
- Giuseppe Francescato, Dialettologia friulana, Società Filologica Friulana, Udin,1966.
- Giovanni Frau, I dialetti del Friuli, Società Filologica Friulana, Udin, 1984.
- Sabine Heinemann, Studi di linguistica friulana, Società Filologica Friulana, Udin, 2007.
- Sabine Heinemann, Luca Melchior (cur.), Manuale di linguistica friulana, Mouton - de Gruyter, Berlin/New York, 2015.
- Carla Marcato, Friuli-Venezia Giulia, Laterza, Rome - Bari, 2001.
- Piera Rizzolati, Elementi di linguistica friulana, Società Filologica Friulana, Udin, 1981.
- Paolo Roseano, La pronuncia del friulano standard: proposte, problemi, prospettive, Ce Fastu?, LXXXVI (2010), n. 1, p. 7-34.
- Federico Vicario (cur.), Lezioni di lingua e cultura friulana, Società Filologica Friulana, Udin, 2005.
- Federico Vicario, Lezioni di linguistica friulana, Forum, Udin, 2005.
- Gabriele Iannàccaro, Vittorio Dell'Aquila, L'immagine delle lingue nel Friuli occidentale: Studio qualitativo sulla realtà linguistica friulana, Provincia di Pordenone, Pordenon, 2005
Gramatichis in grafie uficiâl[cambie | modifiche il codiç]
- La grafie uficiâl de lenghe furlane, Regjon Autonome Friûl – Vignesie Julie, Udin, 2002.
- Fausto Zof, Gramatiche pratiche de lenghe furlane, Messaggero Veneto, Udin, 2002.
- William Cisilino (cur.), LeAm, Lessic Aministratîf, Manuâl, Grafie Formulari Dizionari, Provincie di Udin, Udin, 2004.
- Anna Madriz, Paolo Roseano, Scrivere in friulano, Società Filologica Friulana, Udin, 2006.
Gramatichis in grafie no uficiâl[cambie | modifiche il codiç]
- Carlo Vignoli, "Il parlare di Gorizia e l'italiano", Società filologica romana, Roma 1917
- Maria Iliescu, "Le frioulan à partir des dialectes parlés en Roumanie", Mouton The Hague - Paris 1972
- Guan Nazzi Matalon, "Dopre la to lenghe-Gramatiche furlane", Arz grafichis furlanis - Clape cultural Aquilee, Udin 1975
- Douglas B. Gregor, "Friulan. Language and Literature", The Oleander Press, Cambridge 1975
- Giovanni Battista Della Porta, Grammatica friulana pratica, Tipografia D. Del Bianco e Figlio, Udin, 1922.
- Guido Zannier, "El friulano", Universidad de la Republica, Facultad de humanidades y ciencias, Departamento de linguistica, Montevideo 1983
- Giorgio Faggin, Grammatica friulana, Ribis, Cjampfuarmit (Ud), 1997.
- Xavier Lamuela (cur.), La grafie furlane normalizade, Aministratsion Provinciâl di Udin, Udin, 1987.
- Giuseppe Marchetti, Lineamenti di grammatica friulana, Società Filologica Friulana, Udin, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
Dizionaris[cambie | modifiche il codiç]
- Gianni Nazzi, Vocabolario italiano-friulano/friulano-italiano, Clape cultural Aquilee-Designgraf, Udine 2010
- Grant Dizionari Bilengâl Talian-Furlan, Regjon Autonome Friûl – Vignesie Julie, Udin, 2004.
- Federico Vicario, Paolo Roseano, Vocabolari furlan, Societât Filologjiche Furlane, Udin, 2010.
- Alessandro Carrozzo, DOF Dizionari Ortografic talian/furlan-furlan/talian, Serling - Cooperative di informazion furlane, Udin, 2008.
- Alessandro Carrozzo, DOF piçul - Dizionari Ortografic talian/furlan-furlan/talian, Serling - Cooperative di informazion furlane, Udin, 2010.
Cors[cambie | modifiche il codiç]
- Carli Dorligh, "Il libri di furlan. Cors di lenghe furlane pe scuele dal oblic", Fradis Ribis Editors, Udin 1977
- G. Nazzi Matalon - G. dai Rics, "Friul Friul. Libri pes scuelis di lenghe e culture", Institut di studis furlans, Udin 1987
- G. Nazzi - M. Tempo, "Fevela, lei, scrivi. Cors audiotestual di lenghe", Associazion cultural Paolo Diacono, Udin 2000
- Adriano Ceschia, Dut par furlan, Il Friuli, Udin, 1999.
- Luzian Verone, Lezions Furlanis, Societât Filologjiche Furlane, Udin, 2002.
- Fausto Zof, La nestre lenghe. Eserciziari di furlan, Societât Filologjiche Furlane, Udin, 2004.
- Stefania Garlatti-Costa, Roberta Melchior, LENGHE Cors di furlan, Consorzi universitari dal Friûl, Udin, 2008.
- Sandri Carrozzo, Cors di grafie furlane, SERLING soc. coop., Udin, 2009.
- Gotart Mitri, MANDI, 2010.
Cjale ancje[cambie | modifiche il codiç]


c: text/html

text:
Pignarûl
Aromai par San Marc il Pignarûl a je une tradizion che si piert indaûr tal timp. Al inizi di ogn an, si torne a cjatâsi, par meti adun chest event, di ducj sintût e tant spietât.
Eco la costruzion dal “fugaron”, un bielissim cjistiel di balis di stran che la sere de Epifanie al ven brusât. La direzion dal fum dal fûc, a ven “lete” dai vecjos dal paîs e cussì a saltin fûr strolics, positîfs o negatîfs. Dute la int, oltri a scjaldasi atôr dal gran fûc, a son seneôs di savê prevision. Al è pussibil studâ la sêt cul tè, opûr cul plui indicât broulè, preparât da las femines dal paîs.
La date precise da la manifestazion a pos gambiâ par motîfs di organizzazion.
Se o vês voe di partecipâ us consein di verificâ dì e ore.
Il Pignarûl al scomence a cjapâ la forme. Aromai lis vecjis balis di stran cuadradis cumò a son deventadis “rotobalis”. I tratôrs a àn rimplaçât i braçs che une volte a vongolavin pe costruzion dal “cjistiel di fûc”. Ognicâs al vûl une cierte maestrie par indreçâ ben dutis lis balis. Parsore il Pignarûl à ven dreçâde une scrite: dome cuant che al brusarâ si podarâ dî se l’an apene scomençât al puartarâ furtune o mancul. L’operazion a je tant a riscjo, parcè che bisugne rimpinâsi fintremai ae spice dal cjistiel. Dome i plui ardimentôs a corin chel riscjo, compagnâts da prejere di chei che a cjalin di abas. Cumò il Pignarûl al è pront par jessi brusât. La sere a stâ rivant. Il “cjistiel” al è finît e cumò al è il timp par une partidute di balon, deventade apontament fis de zornade. Dopo jessisi scjaldâts, si bêf cualchi bon tai di vin neri, sot le lobie metûde sù pe l’ocasion. La spiete je lungje, ma jenfri amîs il timp al passe cence gruess problemis.
Il moment al è rivât! Si dividisi in mût di impiâ il “cjistiel” spiçânt il fûc in tancju ponts, cussì che si brusi dut insiemi. Cheste operazion a je chê che ti jemple di sodisfazion. Intant che il Pignarûl al bruse e al scjalde, o impiin cetantis lanternis di cjarte che a van sù intal cîl par sluminâlu di gnovis stelis.
Gnot di magjie, plene di rievocazion e di incjant…
Bon Pignarûl.

robotstxt: allowed

filter: keep


text:
Par dîle dute, i nons ju sielzè la mari, ma il pari al lassà stâ, che jê e veve chê fisse za di timp. Gabriel e Rafaêl, nol podeve sei diferent, par che i doi zimui a jerin biei come doi agnui. Anzit, di plui.
Il pari al fasè une fiestone e il for ch’al parave indevant par dâi di ce mangjâ a la famee al restà sierât par trê dîs, che tant lui, ta chei trê dîs, nol jere in câs di rivâ a fâ pan. Al jere braurôs di chês dôs creaturis, e nol steve te cjamese di cori a cjase a braçolâju, ducj i doi intune, ogni moment ch’al podeve.
Gabriel e Rafaêl a cresserin biel svelts ma tant ch’a jerin compagns par difûr — cui stes cjavei a uso bocui di agnul, i stes voi a uso mâr di Cravuazie, la stesse piel a uso pierçul tal soreli — cussì a jerin diferents di caratar. E chest al fasè sucedi il câs ch’al mudâ a colp l’estri dal pari.
— A cui i vuelistu plui ben? A me o a lui? — i domandavin saldo i frutins cuant ch’al tornave dongje. — O savês che par me o sês compagns — ur rispuindeve lui intant ch’al cjoleve tal braç Rafaêl.
Ancje plui indenant, a scuele, si butarin fûr i lôr caratars diferents, e tant che Gabriel al jere curient cussì Rafaêl al jere galup. Tant par dâ une cerce di cemût ch’al jere l’implant, une dì ch’a fasevin i compits in terace, intant che Gabriel al scriveve sul cuader, Rafaêl s’inzegnà di sburtâ su la terace dal apartament di sot ducj i sbits ch’a jerin sul puiûl, ma no a stimis, ca o là, ducj dentri di une pignate di sugo metude a disfredâ. La Pine e jere capitade sù invelenade come un sbilf.
— Ce vûstu Pine, po! — le regolà il pari a pene sveât — A son frutats! Le àn petade e cumò le comedin! — E al veve mandât di corse Gabriel in buteghe a cjoli ce ch’al coventave par fâ indaûr il sugo.
Lant indenant cul timp nuie no mudà, ma il pari nol voleve fâ diferencis. Cuant ch’a rivavin lis pagjelis al sacodave ducj i doi cul stes venc. — Ma parcè mi petistu s’o ai la miôr pagjele de scuele? — al veve domandât une volte Gabriel dut spasimât. — Covential che ti rispuindi? Lu san aromai ancje chei ch’a lein.
Finidis ducj i doi lis scuelis — e su la regolaritât da l’esam di mature di Rafaêl e jere plui di cualchi puce — a panderin l’intenzion di fâ l’universitât. Il pari al fo un tic straneât.
— O fasevi cont di cjatâ un jutori tal for, cumò ch’o vês finît e ch’e scomence a dulîmi la schene — al disè cjalant Rafaêl. — Ma s’o volês cussì o cirarai ti contentâus, cence fâ preferencis.
E cussì Gabriel al le a lavorâ cul pari e Rafaêl al partì par Milan par fâ l’universitât, e ogni mês a scugnivin mandâi une sume ch’e cresseve par ordin cul timp. E se, une volte passâts dîs agns, Gabriel al provà a esplicâ che i studis di Rafaêl a varessin vût di jessi bielzà finîts nol cjatà il pari de sô. — Tas! Invidiôs che tu sês un! Sâstu tu di universitâts? Ce fevelistu a nando vie!
La schene dal pari no le in miôr cul timp, al incontrari, e cussì a un ciert pont al decidè di dâi seont al miedi che i tontonave di lassâ stâ il for e di passâ un pôcs di mês a Rogaska Slatina. Al clamà adun i fîs.
— O soi stuf, pôc ce dî. E je ore par me di molâ cheste strussie. E alore, stant che lis tassis di sucession ducj a disin di volê gjavâlis ma po si vuardin ben dal fâlu, o ài pensât ch’al è miôr se le justìn prime.
— Biel savint che no tu âs mai fat preferencis — al zontà Rafaêl.
— Juste apont, e nancje cheste volte o intint di fâlis. A Rafaêl i larà il for e a Gabriel la Duna, che no ‘nd’ è autos miôr par puartâ ator il pan.
E intant che il pari al jere a Rogaska Slatina, dentri di une setemane Rafaêl al cjatà di vendi il for, anzit dibot lu regalà, che tant nol saveve ce fâ di lui. E po vie di gnûf pes sôs. Gabriel al scugnì cjatâ di lavorâ intun altri for, là che però lu cjolerin come garzon, che cussì si paiavin mancul tassis, i motivarin.
Il pari nol ste nuie miôr. Cun di fat, lis plombis che si tirà sù une daûr chê altre cui amîs a Rogaska Slatina no i zovarin piç pal so malstâ, e nol passà masse timp ch’al rivà par lui l’ultime ore. E indaûr i doi zimui si cjatarin adun tor dal jet dal pari.
— O savês che us ai simpri volût ben — al disè chel cuntun fîl di vôs — e che par me o sês simpri stâts compagns. Però…
— Però?
— Però… — la vôs simpri plui flevare.
— Però?
— Però no soi mai rivât a gloti che le prime volte che i ai metût in bocje il cjucj a Gabriel mal à spudât fûr! — al rivà a finî il pari.
— Ma al è stât Rafaêl chel ch’al à spudât il cjucj, Gabriel lu à supât dut seneôs, no tu t’impensis? — e glossà la mari.
Il pari al sbalçà in senton, i voi sbarâts!
— Vuelistu dî che par dute la vite o ai falât?
di Gianluca Franco


text:
Romeo, cemût âstu tacât cheste strade di “balonîr”?
Fin di zovin o vevi vût chest snait e i miei “mestris” (ju clami “mestris”, che cussì si gasin!) a son stâts Gjelindo Titiliti e Sdrindule, che o sintivi simpri lis lôr barzaletis. Po, uns dîs agns indaûr mi à clamât Andrea Cacitti di Tumieç e cun lui o soi lât in gjite a Klagenfurt cuntune associazion di disabii. Ju vin compagnâts in coriere fin al Minimundus e cun nô al jere ancje Sdrindule che mi à sintût intant che o tignivi compagnie al grup contant cualchi barzalete. Mi à dit “Ven a dâmi une man in Friûl” e cussì mi soi cjapât sù e o ai tacât a zirâ lis sagris.
Ce sensazion ise cuant che si à denant tante int che e rît?
Une sensazion maraveose. Sul imprin o vevi une pôre mostre, sâstu? Un cont al è contâlis denant di cualchi amì intune fiestute in Cjargne (che za se a tasin al è bon segn…). Un altri cont al è cjatâsi come a Cuargnûl che pe prime volte o jeri denant di votmil di lôr pe fieste dal taur. Robis di no crodi! Pense che o vevi za pronte la femine in machine par scjampâ! Invezit o i tacât e no dome a ridevin, ma ancje mi batevin lis mans! E li mi si è viert il cûr! Fâ ridi la int al è dificil ma bielon; fâsi ridi de int al è plui facil, ma ancje mancul biel!(al riduce il Romeo, n.d.r.).
Cuâi sono i tiei prossins impegns?
A Setembar al ven fûr il gno ultin libri di barzaletis: al à la presentazion di pre Toni Beline, che al mi à fat inmò un grant regâl. Lu vevi cognossût cuant che mi à fat la prefazion dal gno prin libri tal 1998: jo lu vevi fat par cjargnel, che dopo lui mal à coret par furlan e lu vin voltât par talian in maniere che a rivedin a leilu ancje a Tumieç! Po a Nadâl o varai di regjistrâ il tierç Cd cun Ferruccio Ceschia de Promodisc di Tarcint che al à regjistrât ancje i miei prins lavôrs. Ma intant, come ogni Istât, o soi ator par dutis lis sagris jù in Friûl.
Ise vere che il comic al à une vene di malinconie dentri?
Ti disarai che jo ogni tant o ai moments di smariment. L’ultin al è stât cuant che al è mancjât pre Toni. Cuant che o jeri jù di cuarde i telefonavi “Pre Toni, vuê no va, e je une zornadate: o ai di cjamâ lis batariis” e lui mi rispuindeve “Passe!” e o stevi mieze ore cun lui, sentât dongje di chê stuie che al veve. Li mi bombardave di peraulis e jo al jere come se o fasès il plen. Cumò però che nol è plui cetant che mi mancje.
Il Balonîr de Cjargne: Romeo PatattiRomeo de Conte
Romeo, cemût âstu tacât cheste strade di “balonîr”?


text:
Interviste cu la musiciste slovene Tinkara Kovaç
Tai prins dîs di Setembâr, te fieste dal FAF (FAntats Furlans) a Blessan o vin vût la ocasion di cjatâ fûr dal palc une artiste che in Slovenie e je une vore cognossude, ma ancje chenti e ator pe Europe.
Savint che e à vût cjantât par furlan, i vin domandât (par inglês) se o podevin fâi uns pâr di domandis… jê, tun talian perfet, nus à rispuindût: «Certamente!»
Splaçâts, o vin scomençât…
Parcê, tu che tu sês slovene tu âs volût cjantâ par furlan e par talian?
Par talian al è facil. Gno nono al jere talian (Cjaurêt), duncje une part di me e je di chi. Vivint te Slovenie orientâl, za di piçule o jeri in contat cun Triest.
A 16 agns o ai scomençât a studiâ a Triest tal liceu linguistic. Po dopo o ai fat il coservatori a Triest. Al è clâr che il talian al è la mê seconde lenghe. Forsit parcè che e je cussì solâr, biele e vierte. O ai decidût di cjantâ parcè che mi plasin lis lenghis. Ancje tal gno album Enigma, curât cun Alberto Zeppieri, o ai cjantât in 4 lenghis e o vin voltât par furlan ancje 3 cjançons.
Cemût mai ancje par furlan?
Mal àn domandât, e jo a Canzoni di confine (Tarvis) o ai provât, e li si sin inamorâts di chel toc che par furlan al sunave une vore ben. Par furlan… beh, parcè che al è une vore dongje di nô e dopo ancje par une idee un pôc filosofiche jessint une lenghe minoritarie che come chês altris e va difindude, parcè che se nissun lu fâs a laran a sparî. Il stes probleme lu vin cul sloven no a nivel locâl, ma a nivel globâl, jessint une piçule realtât di doi milions di abitants.
I gjornaliscj che mi àn recenside pal gno lavôr, mi àn definide ambassadore des lenghis, ma i zonti di jessi ancje ambassadore dal furlan in Slovenie.
Cuant che al è stât metût fûr l’album, une fantate, che e je a stâ sul confin de Ongjarie, mi à scrit, preantmi di voltâi il test di chel toc cussì intens in chê lenghe par jê foreste, ma cussì biele.
In Slovenie si sa che a esistin chenti lis minorancis slavofonis, ma sano ancje che e esist la realtât furlane?
In pôcs lu san. I plui a cognossin il talian e lu doprin, cualchi volte il triestin.
Forsit dongje Gurize, ma i plui no lu doprin. Mi domandi parcè che o vin pierdût dut chest…
Mauro Della Schiava
CULTURE – Ambassadore dal furlan in Slovenie............
Interviste cu la musiciste slovene Tinkara Kovaç


text:
PURCITS!
No, no, no stêt ofindisi, no us disevin a voaltris. O fevelavin de Conte dal Mês di Novembar, che lu vês bielzà capît dal nestri super dissen di jessude fat dai Piçui Aiutants di Contecurte Jacum e Ricart, e fevele di purcits.
O miôr… forsit e fevele di purcitârs, e no si podeve fâ di mancul, par chest mês di Novembar, cul infet che al è tornât e noaltris furlans che come par solit o vin di patî. E alore, noaltris di Contecurte, o vin pensât di butâle sul ridi, almancul un pôc.
Par prime robe us visin che dentri de conte dal mês scrite dal Ostîr o cjatais i leams per lei o tornâ a lei lis contis sul sît a teme dal purcit, che a son dutis ironichis o cuasi e une ridade us a la robin sigure.
Pe seconde robe, e achì, se un nol è iscrit ae liste di Contecurte, bisugne propite che al proviodi di iscrivisi (che tant al è di rive jù) e che al cjale il pdf che i rive doman. Eh sì… parcè che par chest mês o vin tirât dentri te conte dal mês nuie mancul che il nestri Berlon! Isal o no isal un atôr, o vin pensât, e alore lu fasìn recitâ! E nuie… no us disvelin di plui, ma o vês capît che al sarà plui di cualchi sorprese, dentri te conte.
Finide chi? Eh no, al sarà, come ogni mês, l’articul de Coghe Fuguline che us fasarà cognossi une vore di robis dal purcit in Friûl.
Cumò o din dut in man a la Sartore, parcè che il taiâ e cusî di ordenadôr chest mês, al è un pôc plui fastidiôs. Ma o sin sigûrs che doman di sere, puntuale come simpri, us rivarà la Conte dal Mês di Novembar,
A proposit… si intitule “Vues”.
Mandi a ducj
Chei di Contecurte


text:
E velis ca, lis contis in gare par il mês di Avost, a teme amont. Us visin che o cjaparês i ponts dâts ae conte, a seconde de classifiche finâl, che chê cun plui votos e cjape 5 ponte e la seconde 3 e che se o vês di jessi intal fantacorsecurte visaitsi la firme.
- Il ros e il neri
- Tai tiei voi
- Sentât te bancje
- La promesse
- Il tramont
- Lusigne intal nuie
- Auroris e Amonts
- Apis Mellifera
- Emozions di poesie
- Chel amont sl plaçâl dal cjiscjel
- Ripristinamont
- L’amont e la vite
- Imbrunî… ment
- Une punto blancje
- Tormenton estîf
- Amont sul Lemit
- La ore plui biele
- Amont blu
- La Paloma Gaucha
- Gjespui
- Il cjapiel francês
- Paternitâts
- I partîts e i restâts
Za che o sin, par cui che al è in gare, o ce saio, par cui che al ves voie di jentrâ ancje cumò, ve chi il teme pe zornade di campionât numar 9!
E ve ca sot il PDF cun dutis lis contis di discjamâ.


text:
“(…) cuant ch’a si è cjapâts da la passion e il cour ti fâs sintî il so pês nol è nuie ce fâ, sior Chisot, nuie ce fâ: tocje scombati cuntre li palis dai mulins.”
Il Teatro Incerto al à publicât intun librut de cjase editore Kappa Vu, il test dal so fortunât spetacul teatrâl Don Chissot.
La storie e je chê di trê scancarâts atôrs che, vint cjapât un contribût par fâ une rapresentazion teatrâl par furlan, a metin in sene la grande opare di Cervantes ambientantle in Friûl. E tache cussì une trame che e messede la comicitât de comedie cun moments di riflession plui profonts cul stîl carateristic dal Teatro Incerto.
Su la riessude rapresentazion teatrâl si rimande a lis bielis peraulis scritis di Ilarie Colùs tal numar di Avrîl dal 2011 di cheste riviste.
Se di une bande la version su cjarte no pues mantignî la vitalitât dal palc e lis capacitâts istrionichis dai atôrs, (ancje se lis sugjestivis fotos di sene di Luca d’Agostino, che a compagnin il test, a rivin a rindi la atmosfere dal spetacul), si à di marcâ che la opare su libri e jê dut câs meritevule, e par plui di une motivazion.
Intant e je di sigûr biele e divertente di lei, che nol vuaste! E manten di fat dute la ironie e la lizerece tipiche dal trop di atôrs/autôrs e anzit la lôr mancjance seniche e sonore e fâs risaltâ di plui la bravure autorâl cun batudis fulminantis e tocs profonts semenâts ca e là.
“ – Ma ce râsse di eroe êse un ch’a li’ cjape simpri? –
– L’eroe al è chel ch’a no si lâsse mai pleâ, al è l’invincibil ch’al torne a jevâ su pront a frontâ la prossime sconfitte. -“
Une peraule e merete ancje la lenghe doprade, che par altri e je une des carateristichis dal Incerto, che al cîr un lengaç vîf e duncje che al sedi dongje a la lenghe fevelade.
I dialics a son inte variante di Grediscje di Sedean e no mancjin, anzit a son cirûts, i talianisims tipics de lenghe vive. Dut câs si à une elegance e une frescjece, ven di dî une bielece, che a voltis e mancje in oparis in teorie plui rigorosis.
Ae fin si finìs ducj cul vignî rapîts des aventuris di farse dai nestris erois fin al gjeniâl colp di sene finâl che al fâs sì che cheste reinterpretazion de opere mestre di Cervantes e deventedi une piçule perle.
✒ Maurizio Biasizzo
Don Chissot in Friûl............
“(…) cuant ch’a si è cjapâts da la passion e il cour ti fâs sintî il so pês nol è nuie ce fâ, sior Chisot, nuie ce fâ: tocje scombati cuntre li palis dai mulins.”


text:
Salam, luianie, panzete, formadi, farine, patatis, vin… dute economie locâl. Si votave par chei dal paîs o par chei dal paîs dongje. Sovranitât alimentâr le clamaressin cumò. Che no po sei al cent par cent. Il bacalà, lis renghis e lis saradelis saladis tal barîl a vignivin di inaltrò. Cumò, però, o vivin nome di robe che ven di inaltrò, fate sepi diu di cui, dulà e cun ce e passade tes fabrichis. E a son altris, no savin nancje cui, che a sielzin ce che o vin di mangjâ: no pal nestri ben, ma par il lôr tacuin. – Fevele cemût che tu mangjis – si diseve une volte.
E, alore, FURLANS MANGJAIT FURLAN. ❚
✒ Enos Costantini
Sovranitât alimentâr: furlans mangjait furlan............
Salam, luianie, panzete, formadi, farine, patatis, vin… dute economie locâl. Si votave par chei dal paîs o par chei dal paîs dongje. Sovranitât alimentâr le clamaressin cumò. Che no po sei al cent par cent. Il bacalà, lis renghis e lis saradelis saladis tal barîl a vignivin di inaltrò. Cumò, però, o vivin nome di robe che ven di inaltrò, fate sepi diu di cui, dulà e cun ce e passade tes fabrichis. E a son altris, no savin nancje cui, che a sielzin ce che o vin di mangjâ: no pal nestri ben, ma par il lôr tacuin. – Fevele cemût che tu mangjis – si diseve une volte.


text:
Istât
L'Istât al è une des cuatri stagjons tal emisferi temperât. Dal pont di viste astronomic, l'istât al scomence ai 21 di Jugn (solstizi di Istât) e al finìs ai 22 di Setembar (ecuinozi de Sierade); dal pont di viste meteorologjic, invezit, al scomence ai 1 di Jugn e a finìs ai 31 di Avost. In chest periodi, inte zone artiche, e je une iluminazion par dut il dì (24 oris); intal emisferi boreâl lis gnots a son plui curtis des zornadis, e par chest il clime al è plui cjalt, invezit tal emisferi austrâl al sucêt il contrari, e difat in chest periodi al è unvier.
La peraule istât e ven dal latin aestas, di aestus = calôr.


text:
#22 – Paternitâts
“Lune, Diu, parchis: cuâl saraial il destin di chestis barcjis? Lune, fâs di chestis ondis scune. Parchis che o viodês la fin, no stait a çoncjâ il nestri destin”.
O vevi inventade cheste naine la gnot prime di tirâ sù la ancure, cence imagjinâ che mi varès compagnât par ducj i amonts di chest viaç cence fin. Une aventure deventade une condane par vê olsât a sburtâsi plui innà di ce che al jere permetût al om.
Cinccent e trentesîs dîs di traviersade, sfidant burascjis, nemîs, malatiis.
E la pôre. La pôre incalmade tune voglade malcuiete, la pôre che e sgarfe intal cerviel sledrosant lis sperancis, la pôre che si innee tun orizont cence limits.
Si pues fintremai nasâlu, il tuf di orôr dai oms che si mude in odi. Odi viers il lôr cjapitani. Jo. Jo che mi soi incragnît suntun sium e che forsit o paiarai cheste bausie cu lis nestris vitis. La mê e lis lôr.
Galiots, ligjeris, sassins. Oms cence dius e cence parons, che in tiereferme a mertaressin dome la forcje.
I unics a lassâsi tirâ dentri di cheste imprese cuintri nature. Ma ancje i unics in stât di rivâ insom.
La veretât e je che plui ju cjali, plui mi rint cont che a son la mê famee. La vite di ognidun di lôr mi è plui cjare di tancj amîs di un timp, e se o sieri i voi no je la muse di vuestre mari a palesâsi tal sium, ma la lôr.
La brame di scuvierzi e je stade plui fuarte di voaltris, fruts, ancje di te, Carlos, che tu jeris inmò tal grim. O ai spesseât a partî, ben savint che us varès lassâts vuarfins. No sai se o tornarai indaûr, ma o speri che leint chestis letaris o podedis capî: ce che o ai fat, lu ai fat par voaltris, no par me. Par che o podedis svolâ libars su lis alis de sience, e no incjadenâts ai clostris de religjon. Par che no restedis scaturîts dal scûr che al rive daspò dal amont, ma si inzegnedis a scuvierzi ce che us spiete inte lûs.
Se mai o rivarai insom di chest viaç, tignîtlu ad aments: jo o soi il fi dal mont che al è stât, ma o sarai il pari dal mont a vignî.
Us vuei ben
Fernão
di ***
#1***


text:
Une storie di scarpetons,
dalmenârs e çuculârs
“Une scarpe e un scarpet” si diseve par figurâ dôs robis scompagnadis. Come, par esempli, meti dongje il Friûl cun Triest.
◆ Scarpe al è un non che al ven dal gjermanic skarpa che al voleve dî plui o mancul ‘sachete di piel’. Al è probabil che il talian lu vei cjapât sù dal francês antîc e che il furlan lu vei cjapât dal talian. Chel -ca- cence palatalizazion mi puce di talian, ancje se la peraule scarpe si cjatile benzà intun document furlan dal Tresinte. E scarpet al è un diminutîf di scarpe, che al à fat la storie dai pîts furlans par sepi diu trops secui. Va ben che prime des bicicletis no si podeve fâ la suele cuntun toc di coperton vieri, come che si usave fintremai tai prins agns Sessante, ma a varan ben vût alc altri. La suele di piece, sigûr, ma jo le ricuardi come une robe par “grancj”. Par un frut la suele di piece e jere masse lusso.
◆ Scarpet, come che al sucêt tes robis popolârs, nol jere une biele nomee e il nulî di scarpet nol jere tai progjets di Dior. Se il formadi al cjapave di scarpet al è facil di capî che si mangjavilu parcè che se no tocjave meti in dincj su pe gratule.
Cussì e poetave Anute Fabris di Codroip dal 1926:
…
Spietant di Cjiscjelgnûf
in su la lôr stagjon,
rivâ lis miluçariis
ch’a puartavin bramât
il formadi salât.
Magri, turchin,
cun tuf di vêr scarpet,
lu comprave ognidun:
bon paron e puaret
la polente ogni dì
compagnave cussì,
a ninin a ninin
chel tocut picinin
…
Se, po, la peraule scarpet e ven riferide a une persone, nol è un compliment. E ancje i paragons no son simpatics: “chê femine li e à la muse come un scarpet”, al è miôr se “chê femine” no sint.
◆ E po al è scarpeton. Cui è un scarpeton? Un che no si vistìs ben, che nol è a la mode, che, disìnlu pûr, al è une figure contadine tal mont de borghesie.
◆ E nô di Trasaghis (ma ancje chei di Vasinis) tai agns Sessante o clamavin scarpetons chei di Dalès parcè che lôr a dopravin ancjemò i scarpets e nô, plui indevant cui timps, ju vevin molâts. Insome scarpeton al jere ancje sinonim di cui che al jere restât indaûr tal evolvisi de societât. Ancje cuant che e jere une partide di balon cuintre il Dalès ju cjolevin pal cûl cun chel non i dalessans, e un di Vasinis al rivave prime de partide cuntun pâr di scarpets di chei grancj, doi scarpetons, impirâts tai neteveris de Cinccent.
◆ A vevin rason chei di Dalès, nancje di dîlu. Ma a jerin i agns dal boom. Nol è nuie miôr di un pâr di scarpets par cjaminâ e chei di piece a vadin benon ancje par cjase. Però a cjatâju chei fats a man come une volte!
Dalminis e dalmenârs
Ma i furlans metevino nome scarpets? Di sigûr di no! No tu podevis migo lâ te stale cun chei tai pîts! Pe stale a jerin lis dalminis, o talbidis, a seconde dai paîs. Chês de olandesine de Mira Lanza, par capîsi. A lavin ben ancje par lâ tal ort (jo lis dopri in dì di vuê) e cualchidun lis veve simpri intor, ancje lant ator pal paîs (tu sintivis totoc totoc cuant che al rivave) e alore al jere facil che al cjapàs il sorenon di Dalmine.
◆ Cui che al faseve dalminis al jere il dalmenâr, come Vigji Scuete, il muini di Gargagnà di Josef Marchet che ducj o vin a ments.
◆ Ma di dulà vegnial il non dalmine? Al ven di dalmata nus dîs il DESF, Dizionari etimologjic storic furlan. Nome che, come che a fasin masse spes i lenghiscj, se suie cun pôc parcè che, come che a fasin masse dispès i lenghiscj, al rimande al REW (Romanisches etymologisches Wörterbuch che Diu lu vei in glorie), e cun chel tu sês paiât. Ma tu restis avonde malapaiât ancje se tu vadis sul REW 2462 che sot dalmata al dîs « Holzschuh » (aus Dalmatien). Insome, cuissà, o varìn imparât di chei de Dalmazie a fâ dalminis.
◆ Ancje lis dalminis a lavin parie cu la idee di persone pôc evolude, par doprâ un eufemisim. E ancje chi un di Dalès, simpri lôr, mi contave che cuant che al lave a scuele a Glemone ducj lu ridevin parcè che al lave cun lis dalminis che nol veve altri di meti. Però ancje in Olande a pensin che lis dalminis a sein robe di coiars, anzit secont i olandês di citât ormai nissun lis dopre, cuasit che e fos une vergogne. Invezit jo cuant che, su la isule di Texel, o sei jentrât intun curtilat dulà che a vendevin formadi o ai viodût a saltâ fûr de stale, e vignî a vendi il çuç, un femenon cuntun pâr di dalmenons par ca. Dut câs formadi bon.
◆ Insomp dal Cjanâl di Guart lis dalminis lis clamin galoços. Al samee un francesisim, che però si doprave in Italie benzà dal Cinccent.
◆ Mi plâs cumò fevelâ un fregul di botaniche: la plui grande orchidee che o vin in Friûl, non sientific Cypripedium calceolus, te nestre lenghe si clame dalmine dal Signôr. No isal un biel non?
Scalfarots, çucui e mulots
I scalfarots, o stafarots, si meteviju par stâ in cjase e si lave difûr nome se al jere biel timp e sut. Il non lu varìn cjapât dal venit scalferoto e chest facil che al vegni di une viere peraule taliane che e voleve dî ‘scjaldâ’, come il francês échauffer.
◆ Po, par stâ in cjase a jerin lis papucis, lizeris lizeris, chês che tu i fasevis meti a cualchidun che al rivave cun lis scarpis impantanadis (e cualchi siore lis faseve meti a ducj, che migo si podeve lassâ une talpade tal paviment lustri veh). Il non, cjapât a la lontane, al ven dal persian (pa ‘pît’ e puš ‘cuvierte’), ma chenti al sarà rivât cun Vignesie.
◆ I stafets di cualchi bande a jerin i scarpets, di cualchi bande lis papucis.
◆ Simpri di tignî par cjase a jerin lis mulis e cualchidun al dîs che il non al ven dal fat che a son un pôc scarpis e un pôc çavatis, ma plui probabil che cualchi studiât al sei lât a urîlu tal latin, dulà che i mullei a vevin di sei une sorte di scarpe di colôr ros. Facil che ancje chest non al sei rivât dongje di Vignesie. O vin di capî che Vignesie e jere une metropoli, ancje la metropoli dal Friûl e ancje prime dal 1420. Si che duncje lis modis, tal vistîsi e tal scarpâsi, a vignivin di li e cussì i nons che a lavin parie. E daspò des mulis o vin di vê iniment il mulot, che al jere di corean e al veve il tac, cualchi volte ancje une anime di len; insome al tirave un tic a çucul, ma il significât al podeve cambiâ a seconde dai paîs.
◆ Cumò, par stâ in cjase, si metin pal plui lis çavatis, magari cussì no di matereâl sintetic, ven a stâi fatis cul petroli. No si sa l’etim de peraule, vadì che al è onomatopeic.
◆ Fûr di cjase si dopravin une vore i çucui (o lis çuculis), tant che al jere ancje il mistîr di çuculâr. Sul cjaminâ, massime tal codolât, a fasevin chel lôr rumôr carateristic. Di no clamâju zocui, come che al fâs cualchidun: i zocui a son i fîs de cjavre o dal cjavrûl.
◆ Une sorte di çucul al jere il çupiel, non che cumò si dopre soredut par dî ‘batocjo’ o ‘pôc svelt’ a cualchidun. No savìn se il non al ven dal venit zopèl o se al è di riunde autonome, magari come çaup ‘laip’, insome un toc di len ingjavât.
Cjalçâr
Ma insome no isal nuie di autentic furlan? Sì: cjalçâr, nome che no si dopre plui; vadì che si dopravilu prime che e rivàs la peraule scarpe. Cussì intun document dal Tresinte: … spendey par fa conça glu chalçars des mamulis.
◆ E al jere ancje il diminutîf cjalçarut; intun document simpri dal Tresinte: … nuf par di chalçarus agl infantulins. Secont il DESF al ven dal latin calcea e, nancje di dîlu, al rimande al REW, ma nô cheste volte si sparagnìn chê fature. Simpri secont il DESF nus è rivât in Friûl pal traversagn dal talian calzare. Mah, parcè no dret dal latin?
◆ Bon, chescj a son i nons che a mi son vignûts sù pensant ai pîts dai furlans. Di sigûr a ‘nd è altris, ma se us interesse lait a sgarfâ tai vocabolaris e tes publicazions specialistichis.
Scarpetons e çavatins
Mi reste nome chê dai “blasons popolârs”, ven a stâi i nons che si dopravin par cjoli pal cûl, cun buine gracie o triste gracie, chei dai paîs dongje. Si diseviur scarpetons ancje a chei di Scluse a a chei di Ovedàs; invezit chei di Bagnarole a jerin i dalmenârs, non plui creançôs. No che no dismentei lis çavatis, un altri cjalçâr (arcaisim) che no si fasin compliments: a Gonârs çavatins e çavatârs, a San Martin di Aquilee çavatons e a Udin, Udin capitâl, ancje li i çavatins e il dialet venit de capitâl dal Friûl si dîs “cjacarâ çavatin”, anzit savatin.
Par concludi: ducj scarpetons
No, no us feveli di sneakers che une volte si diseviur “scarpis di gjinastiche” e a nulivin di lisp sintetic, e cumò ju metin ancje lis sioris de upper class (no par dî, ma cuissà ce puce). Però il prof. di gjinastiche nus diseve che se no vevin palanchis par comprâ lis scarpis di gjinastiche o podevin vignî cui scarpets che, secont lui, a lavin benon.
◆ Par concludi: i sneakers miôr a son i scarpets. Furlans, fasêt come i vons, tornait scarpetons! ❚
Tai pîts dai furlansEnos Costantin
Une storie di scarpetons,


text:
Il planet Zenet al jere piçul e lôr a continuavin a rivâ.
Su la tiere rosse lis talpadis dai Piçui Pîts aromai no si contavin plui. A rivavin su Zenet stracs e cence nancje un lingot di aur, tabaiant une lenghe strane fate di sunôrs.
Il Grant Macel nol vignive plui doprât di cuant che i zenetians a vevin scuviert cemut nudrîsi dome de lûs des stelis, ma une volte alì si copavin i fùrics*. Po la struture e jere stade adatade a centri di acet par umans: “i forescj bisugne judâiu”, lu prescrîf la leç interspaziâl.
Il macel si cjatave fûr dal centri, suntune strade grande che e puartave de Citât ai paîs dongje. Si viodevin dispès i umans a fâ chilometris, cui lôr piduts piçui (e tignêt cont che ‘nt vevin dome doi) che a talpassavin la tiere, par rivâ in Citât e comprâ di mangjâ. Si nudrivin di pirulis di sucar e proteinis che i Zenetians aromai i davin di mangjâ dome ai animâi di companie. E insom insom – ducj lu pensavin – i umans a jerin tant che animâi, e no dome parcè che a mangjavin.
Di pôc la Zonte Zenetiane e veve rindût lis regulis di acet un pôc plui duris. Il macel al jere stât rinfuarcît cun recinzions, mûrs, fil eletrificât, e un centenâr di poliziots cun indurmididôrs e armis laser lu varessin presidiât. Il spazi dentri al jere stat dividût in dôs parts: centri di acet e preson. Di une bande i umans pene rivâts, chei che no vevin ancjemò fat i esams par vuadagnâsi il tatuaç “Z” de citadinanze sul braç; e di chê altre une preson di sigurece massime, dulà che a saressin lâts a finîle i umans che a vevin pierdût la preziose “Z”. Daûr des regulis di Zenet, il tatuaç al vignive russât vie dai operatôrs de Zonte come punizion pai umans che refudavin di lavorâ a Zenet (lis condizions di vore, buinis o brutis che a fossin, no jerin consideradis) o par chei che a vevin fat cualchi dam. Ducj a vignivin ingrumâts te preson, e i Piçui Pîts cul braç ruvinât a viodevin des sbaris chei altris Piçui Pîts che a stavin tal centri di acet. Lôr a podevin jessi fûr, ma a vevin oraris di rispietâ. I zenetians no lavin spaurîts, e i umans a vevin simpri fat pôre, soredut cuant che si movevin, cu lis lor talpadis, tal scûr.
di Margarite Cogôi
*animai taronts cun sîst çatis, tipics di Zenet, une vore saurits, che o podês viodi te imagjin.


text:
Seconde part. Esemplis e considerazions conclusivis
Inte prime part a son stâts descrits in curt un pâr di intervents fats intes gleriis de Fele e dal Dean. Cjapin cumò in considerazion un altri câs.
◆ Intes fotos 4 e 5 si viôt un esempli di ce che al ven clamât “biolât” e che al è stât realizât intal Pas di Cjamparòs. Chestis oparis, clamadis ancje “ecolâts” (a dimostrazion de confusion terminologjiche), a vegnin indicadis e publicizadis tant che “rispietosis” dal ambient e des dinamichis naturâls, e a sotlineâlu al è l’element “bio” (o “eco”). In realtât, di naturâl a àn ben pôc e, se inserîts in contescj ambientâi tant che chel de plane di Cjamparòs, a rapresentin un cuarp estrani e perturbatîf. A son invezit di considerâ par ce che a son, o ben bacins doprâts pe balneazion e pes ativitâts colegadis cun tant di fabricâts e infrastruturis imbinadis come disvistidôrs, stradis di acès, tubaduris e vie indevant, che a rapresentin un afâr pes ditis che ju fasin.
◆ Si podarès pensâ che un dai motîfs, a part chel di spindi bêçs, al sedi chel di favorî il turisim ma, considerant che si vûl fâlu passâ par un “lât”, parcè inte Valcjanâl – cun lâts tant che chei di Fusinis (Foto 6) e di Rabil – cualchidun varessial di preferî lâ intune struture dal gjenar, tra l’altri artificiâl in maniere evidente e che si pues cjatâ, cu lis stessis carateristichis, in cualsisei puest? Cun di plui, il turisim al à miôr puescj che nol cjate di altris bandis e in chest câs o sin propit intun di chei. Il Pas di Cjamparòs al è un dai pôcs puescj dentri dai atuâi confins dal Stât talian che a metin in comunicazion il bacin dal Mâr Mediterani cun chel dal Mâr Neri. Di chest no je olme, nol esist nancje un cartel (cui che al varès di metilu, cognossial la impuartance dal sît?). In chel lûc bisugne puartâ a spiegâ e a fâ capî aes personis (cjapâts dentri i turiscj) la realtât fisiche cun dut ce che chest al compuarte, sedi par animâi e plantis che pal om, e no incidi cun altris costruzions che tra l’altri a son in maniere evidente un element estrani al contest e che, eventualmentri, a varessin vût di jessi fatis in altris zonis par minimizâ il lôr impat.
◆ Un dai siums di diviers aministradôrs publics al è chel di urbanizâ ducj i pidivals. Intal timp, al podarès sucedi chest ancje intal Pas di Cjamparòs. Se nol ves di sucedi nol sarà par intents conservatîfs o pe sensibilitât pal ambient ma parcè che e je une piste di schi di fonts (par cheste un cartel al esist) ven a stâi une altre “realizazion” dal om.
◆ Intai paîs plui avanzâts de Italie a àn bielzà capît che il consum di teren al è une des plaiis che e va combatude e fermade il prin pussibil e lu stan limitant ancje tirant vie oparis e infrastruturis e, in ciert câs, cirint di ripristinâ (par chel che al è pussibil) l’ambient origjinari. Tra l’altri, se si fevele di turisim, un pidival dal dut cimentificât al varès di sigûr une atrative plui basse di un cun prâts e ativitâts leadis al mont agricul: chest ultin al varès di jessi chel che si cîr di tignî in mont parcè che lant indevant a saran simpri mancul pidivals libars di costruzions e a saran chei che il turisim al cirarà. Se, da pît, si ten cont ancje di dut ce che lis ativitâts leadis al mont agricul a puedin produsi, al è clâr che la sielte di mantignî ambients che lu sostegnin dongje dai paîs no je in discussion.
◆ Cierts lavôrs, par esempli chei dilunc dai flums, a vegnin definîts tant che urgjents e necessaris e duncje si puedin justificâ intervents di cualsisei gjenar stant che e je une “emergjence”.
Al vûl però tignût in considerazion che se e fos fate une gjestion dal teritori basade su planificazion e programazion reâls e no nome su la cjarte, events (par esempli meteorologjics) ancje di une cierte puartade no provocaressin problemis cussì grancj e si sarès in “emergjence” dome in maniere saltuarie e no simpri, cemût che nus vuelin fâ crodi. Chest al jude, in plui che a justificâ intervents une vore incisîfs, ancje a pilotâ bêçs viers di chei, e a moltiplicâju in mût che a puedin jessi proponûts intun ciert mût (ancje doprant lis peraulis che o stin discorint) e deventâ cussì “ben viodûts”, fasint passâ in secont plan dut il rest.
◆ Lis robis a son di clamâ inte maniere corete e no mistificant il lôr significât par mostrâ che o sin ducj biei e brâfs, cemût che a al è stât bielzà relazionât inte prime part, o par vendi (sensu lato) alc.
Il dualisim fra la peraule e la realtât al pues dome creâ problemis, massime intal ambit ambientâl e in chest periodi dulà che l’om, par vie des sôs azions, al à inviât un insiemi di procès che a stan incidint sul ecosisteme cun fuarce e cun implicazions imprevedibilis.
◆ La facilitât che a vegnin pronunziadis ciertis peraulis cuant che si fevele di ambient e cjate fonde ancje sul fat che dificilmentri l’om al pense che ce che al sucêt intal ambient naturâl, par esempli a miârs di chilometris, al puedi vê consecuencis su di lui e duncje, in fin dai conts, e je robe di “pocje impuartance”. Chest al è esemplificât dal fat che l’om al reste impressionât des imagjins che a rivin di zonis di vuere, dulà che si viodin distruzion e muart, ma pocjis voltis al à la stesse reazion devant di imagjinis che a mostrin la stesse robe in ambients naturâi, parcè che no son colpîts individuis de sô specie.
◆ Su la fonde de realtât di ce che in gjenerâl al ven fat, si pues dî che la “rivoluzion verde” che nus ven nomenade in mût continui e che al bisugnarès capî ce che e vûl dî esatementri, o no je ancjemò tacade o e je bielzà falide. Tancj intervents e oparis che a vegnin fats a varessin di jessi caraterizâts dal element “tanato” (dal grêc “thanatos”, “muart”) plui di chel “bio”, par vie de soference e de muart che a provochin ai vivents e de distruzion dai ambients che ju caraterize.
◆ Cuant che si trate di Nature, però, si à di tignî in considerazion che a cheste no i interessin lis nestris peraulis e il significât che o din o che o volìn dâ a chês, ma i nestris fats, e che cualsisei fat che i vadi cuintri nus compuarte problemis. In relazion a chest, i presumibii bêçs publics che a varessin di jessi dâts in “abondance” pe “resilience”, a àn di jessi doprâts in maniere razionâl sfrutant lis competencis di cui che si ocupe di problemis ambientâi e no dome par fâ altris oparis che a laressin a incidi inmò plui sul ambient, diminuint di fat lis capacitâts che chest al à di fâ cuintri ai fenomens contraris che si stan presentant (e duncje lant de bande contrarie di ce che al è sostignût cu lis peraulis) e che dispès a son cause dal om. Ven a stâi: se no si indrece la direzion intai confronts dal ambient che l’om al à cjapât, al è dibant doprâ “peraulonis” che a coventin dome par dâ aiar ai dincj e par sintîsi in pâs cu la cussience. ❚


text:
Fresc
Il fresc al è une tecniche di piture murâl dulà il colôr ven dât parsore de malte inmò frescje. Par piturâ cun cheste tecniche e je necessarie une preparazion.
Il mûr al ven cuviert cuntun strât di une misture di cjalcine e savalon impastât cun aghe (clamât arriccio par talian). Un altri stât di cjalcine, savalon pui fin e polvar di marmul al ven dât parsore dal prin strât (clamât intonaco par talian, o ancje tonachino). Chest strât al sarâ il puest dulà si podarâ piturâ, e une volte ch'al sarà suiât, al manten il colôr inalterât par lunc.
Tal prin strât, al è il puest dulà i pitôrs fasin le sinopie, un disen di preparazion de opare fat cun variis tecnichis. Il mût pui cognossût di preparâ le sinopie pal fresc al è chel di meti un disen de opare sbusât, e cuntun sac plen di polvar di cjarbon, si passe dongje dal disen, in mût di lassâ tal mûr il disen. Chest mût di puartâ il disen al è cognossût cul non di spolvar.
Cualchidun, invezit, si cjate miôr al puartâ il disen tal mûr mediant une ponte.


text:
Art. 1
(Istituzion de "Fieste de Patrie dal Friûl")
1. Cul fin di ricuardâ e valorizâ lis origjins, la culture e la storie di autonomie dal popul furlan, cun cheste leç e je istituide la "Fieste de Patrie dal Friûl" te zornade dai 3 di Avrîl, inovâl de istituzion dal Stât dal patriarcjât di Aquilee.
Art. 2
(Bandiere dal Friûl)
1.
Daspò dal
come 1 dal articul 6 de leç regjonâl dai 27 di Novembar dal 2001, n. 27
(Adozion de bandiere de Regjon Friûl-Vignesie Julie, disposizions pal so ûs e esposizion, e ancje par chês de Republiche taliane e de Union europeane), al è zontât:
>.
Art. 3
(Esposizion de bandiere)
1.
Daûr dal articul 6 de leç regjonâl 27/2001
, i ents locâi e i uficis de Regjon a puedin esponi fûr des lôr sedis, in ocasion de "Fieste de Patrie dal Friûl", la bandiere dal Friûl.
2. In ocasion de prime metude in vore, la Aministrazion regjonâl e je autorizade a dâ fûr in maniere gratuite ai ents locâi che le domandin une bandiere dal Friûl pe esposizion esterne.
Art. 4
(Celebrazions istituzionâls)
1. Il Consei regjonâl al organize ogni an la "Fieste de Patrie dal Friûl" cuntune cerimonie publiche di ricognossiment di personis, ents o organisims che si distinguin pe continuitât cui valôrs civîi e culturâi che a àn caraterizât la identitât furlane.
2. I Comuns a puedin adatâ i statûts comunâi cu lis finalitâts di cheste leç previodint cemût celebrâ la ricorence, cun atenzion particolâr aes ativitâts, organizadis cu lis scuelis, par cjapâ dentri e sensibilizâ i zovins aes tematichis de autonomie e des identitâts.
3. Cul fin di concretizâ lis ativitâts scolastichis dal come 2, lis scuelis di ogni ordin e grât a puedin individuâ percors didatics di pueste che a sperimentin gnovis formulis di progjetazion, organizazion e distribuzion dai risultâts ancje par mieç di colaborazions slargjadis, ativant rêts teritoriâls e par mieç des gnovis tecnologjiis mediatichis.
Art. 5
(Borsis di studi)
1.
Te suaze de celebrazion nomenade tal articul 4, come 1, l'Ufici di Presidence dal Consei regjonâl al pues, cun di plui, istituî une o plui borsis di studi a pro dai students dal Friûl Vignesie Julie, che si son distints par merit scolastic e pe elaborazion di un studi su tematichis leadis ae autonomie, ae lenghe, ae storie e aes prospetivis di disvilup des comunitâts furlanis.
2. Lis Aministrazions comunâls a puedin organizâ iniziativis compagnis, cun fonts propris, te suaze des iniziativis nomenadis tal articul 4, come 2.
3.
Lis iniziativis dai comis 1 e 2 a son slargjadis ancje ai fîs dai coregjonâi tal forest cul fin di permetiur di mantignî e rinfuarcî il leam cul teritori di origjin, ancje in colaborazion cui ents, lis associazions e lis istituzions ricognossudis daûr de leç regjonâl dai 26 di Fevrâr dal 2002, n. 7
(Gnove dissipline dai intervents regjonâi in materie di coregjonâi tal forest e rimpatriâts).
4. Cul fin di promovi la cussience di apartignî aes istituzions e ae vite aministrative de Regjon, al conferiment des borsis di studi dai comis 1 e 2 si zontin iniziativis par cjapâ dentri i students che a àn partecipât ae selezion, ae vite istituzionâl de Aministrazion regjonâl e dai ents locâi, e ancje ativitâts di informazion e di contat cui struments culturâi e economics che a promovin il disvilup e i procès di integrazion europeane de Regjon.
Note:
1
Parole sostituite al comma 1 da art. 6, comma 77, lettera a), L. R. 14/2016
Art. 6
(Manifestazions culturâls)
1.
Te suaze di un program anuâl di pueste, la ARLeF e sosten la realizazion di manifestazions culturâls pe celebrazion de fieste nomenade tal articul 1, di bande di ents locâi in colaborazion cu lis Pro loco e altris sogjet publics e privâts cence fins di vuadagn o cun finalitâts mutualistichis.
2.
Il program previodût dal come 1 al è fat bon ogni an da Zonte regjonâl, su propueste de ARLeF, predisponude dentri dai 31 di Zenâr di ogni an, sintude la Assemblee di comunitât linguistiche nomenade tal articul 21 de leç regjonâl dai 12 di Dicembar dal 2014, n. 26
(Riordin dal sisteme Regjon-Autonomiis locâls tal Friûl Vignesie Julie. Ordenament des Unions teritoriâls intercomunâls e rialocazion di funzions aministrativis), e in colaborazion, fin cuant che a saran in vore, cu lis Provinciis di insediament dal grup linguistic furlan.
Note:
1
Il presente articolo ha effetto dall' 1 gennaio 2016, come stabilito dall'art. 9, comma 2, della presente legge.
2
Parole sostituite al comma 1 da art. 6, comma 77, lettera b), L. R. 14/2016
3
Parole sostituite al comma 2 da art. 6, comma 77, lettera c), L. R. 14/2016
Art. 7
(Proviodiments di atuazion)
1.
Cun delibare dal Ufici di Presidence dal Consei regjonâl si stabilissin:
a) lis modalitâts par individuâ i destinataris dal ricognossiment istituît daûr dal articul 4, come 1;
b) i recuisîts, lis modalitâts par fâ domande, la istrutorie e la assegnazion des borsis di studi nomenadis tal articul 5;
c) lis tematichis dai studis argoment de istrutorie par acedi aes borsis di studi nomenadis tal articul 5.
Art. 8
(Disposizions finanziariis)
1. Pes finalitâts previodudis dal articul 3, come 2, e je autorizade la spese di 10.000 euros pal an 2015 a valê su la unitât di belanç 5.4.1.5043 e dal cjapitul 300 di gnove istituzion tal stât di prevision de spese dal belanç plurienâl pai agns 2015-2017 e dal belanç pal an 2015, cu la denominazion  >.
2. I coscj che a derivin di chel che al è disponût tal come 1 a vegnin cuvierts par mieç di un distradament dal stes impuart pal an 2015 de unitât di belanç 10.1.1.1161 e dal cjapitul 404 dal stât di prevision de spese dal belanç plurienâl pai agns 2015-2017 e dal belanç pal an 2015.
3. I coscj che a derivin des finalitâts previodudis dai articui 4 e 5 a son a caric dal belanç dal Consei regjonâl.
4. Pes finalitâts previodudis dal articul 6, come 1, e je autorizade la spese di 70.000 euros pal an 2016 a caric de unitât di belanç 5.4.1.5043 e dal cjapitul 302 di gnove istituzion tal stât di prevision de spese dal belanç plurienâl pai agns 2015-2017, cu la denominazion  >.
5.
I coscj che a derivin di ce che al è disponût tal come 4 a vegnin cuvierts par mieç di un distradament dal stes impuart complessîf pal an 2016 di chestis unitâts di belanç e cjapitui dal stât di prevision de spese dal belanç plurienâl pai agns 2015-2017 pai impuarts scrits dongje di ognidun di lôr:
a) unitât di belanç 5.4.1.5043 - cjapitul 5543 - 50.000 euros;
b) unitât di belanç 1.3.1.5037 - cjapitul 9336 - 20.000 euros.
Art. 9
(Publicazion e jentrade in vore)
1. Il test di cheste leç al è publicât tal Boletin uficiâl de Regjon in lenghe taliane e furlane.
2. Cheste leç e jentre in vore la dì dopo de sô publicazion e l'articul 6 al à efiet dal 1n di Zenâr dal 2016.


text:
Rachis; Ratchis longobárd király; PaTxиc; Ratchis; Ratchis; Paчиc; PaTчиc; Ratchis; Ratchis al longobarzilor; ラーキス; راتكيس ملك اللومبارد; Paчic; Ratchis; Ratchis; Ratchis; Rachis; Ratchis; Ratchis; Račis; Paчиc; Ratchis; Ratchis; 拉奇斯; Ratchis; Ratchis; Ratchis; Ratchis; Ratchis; Ratquis de Friül; ראצ'יס; Ratchis; راتكيس ملك اللومبارد; Pάtxnς; Ratchis; re d'Italia dal 744 al 749, poi dal 756 al 757; König der Langobarden; Langobardien kuningas vuosina 744-749; Italian noble; král Langobardů; aristocraat uit Republiek Venetië (-); Ratchis; Rachi; ラトキス; Rachis; Rachis de Friuli; Ratchis de Friuli; Rachis; Ratchis de Friúl; Račis; Raqui; Ratchis van de Langobarden
Subcategories
This category has the following 2 subcategories, out of 2 total.


text:
Chê dai 5 di Mai di chest an si à dal sigûr di calcolâle une date impuartante inte storie de Irlande dal Nord. In chê dì i citadins des sîs conteis de isule che no fasin part de Republiche di Irlande ma che a son dentri dal Ream Unît, a son stâts clamâts aes urnis pe elezion dal parlament e la maiorance di lôr e à votât pal Sinn Féin (SF). Di cuant che si àn istituzions autonomis pes sîs conteis irlandesis sot aministrazion britaniche, e je la prime volte che un partît nazionalist irlandês al è prin pal numar des preferencis e dai deputâts elets.
◆ Il sucès pai nazionaliscj progressiscj al è stât net: il SF al à cjapât il 29% dai vôts, in cressi dal 1,1% rispiet aes elezions stadis, e al à vût elets vincjesiet parlamentârs. La afermazion dal partît vuidât di Michelle O’Neill (foto) e jere almancul in part za previodude dai osservadôrs, che a vevin ricognossût tant che elements di fuarce dal SF la sô plateforme programatiche in chel istès pragmatiche e radicâl, cuntune grande atenzion pes tematichis sociâls (sanitât, lavôr, cuistion abitative e cost de vite) e il so jessi un partît a trazion zovine e feminine. Il risultât finâl al è lât ancje plui innà des previsions, ancje par vie de pierdite di consens dal prin partît unionist, il DUP (Democratic Unionist Party), che cul 7% dai vôts in mancul rispiet aes elezions stadis al è sbrissât jù al 21,3% cun vincjecinc elets. Un altri element che al à marcât la gnove tornade eletorâl al è chel de incressite dai consens pal Alliance Party, partît che no si ricognòs ni tant che unionist e nancje tant che nazionalist, cumò tierce fuarce cul 13,5% dai vôts (+4,5%) e disesiet deputâts (nûf in plui di chei di prime).
Daûr si son plaçâts, cul 11,2% dai consens (-2,9%) e nûf elets (un di mancul), i unioniscj dal UUP e i nazionaliscj moderâts dal SDLP (cun vot deputâts), intant che i unioniscj de Traditional Unionist Voice (TUV) e la çampe radicâl di People Before Profit a àn cjapât une sente par om e i puescj de Assemblee di Stormont che a restavin ju àn cjapât doi candidâts indipendents.
◆ La vitorie dal SF di une bande e torne a vierzi la prospetive di unificazion de Irlande, cuntun che par plui motîfs no je par sigûr al ordin dal dì, e di chê altre e riscje di no vê nissun impat imediât sul guvier de Irlande dal Nord. Il sisteme di guvier nordirlandês si fonde sul compromès tra il prin dai partîts de aree unioniste e il prin di chê nazionaliste. Daûr dai risultâts dai 5 di Mai, a vuidâ la Irlande dal Nord tant che prime ministre e varès di jessi Michelle O’Neill dal SF, compagnade di un prin ministri vicjari nomenât dal DUP. Intes legjislaturis stadis, cuant che par solit a rivavin seconts, i republicans a vevin simpri rispietât chest sisteme di guvier compartît, i unioniscj invezit a àn declarât daurman che no lu fasaran, almancul che no si meti mans sul cussì clamât protocol pe Irlande dal Nord che al regole i rapuarts doganâi cu la Union Europeane e, in primis, cu la Republiche di Irlande dopo de jessude dal Ream Unît de UE.
◆ Cheste posizion si à palesade ai 13 di Mai, in ocasion dal insediament dal gnûf Parlament nordirlandês, cuant che il DUP al à impedît la elezion dal ufici di presidence de Assemblee, che par chel nol pues funzionâ in maniere regolâr. Guvier e Assemblee a son cussì blocâts e tignûts in ostaç dal DUP. Cuintri di chel che si pues clamâlu ostruzionisim dal DUP a àn cjapât posizion dutis lis fuarcis politichis, fale che la TUV.
◆ In spiete di viodi se e cemût che si disblocarà la situazion, al merete ricuardât un altri fat che al segnât la prime riunion dal gnûf Parlament nordirlandês: il prin intervent uficiâl par gaelic irlandês, che al è stât fat de deputade dal Sinn Féin, Aisling Reilly,e duncje l’inviament dal gnûf servizi di interpretariât garantît de Assemblee par chê lenghe e pe varietât di scots che si fevele tal Ulster. ❚
Irlande dal Nord: la vitorie dal Sinn Féin, e il prin intervent par gaelic fat tal ParlamentMarco Stolfo
Chê dai 5 di Mai di chest an si à dal sigûr di calcolâle une date impuartante inte storie de Irlande dal Nord. In chê dì i citadins des sîs conteis de isule che no fasin part de Republiche di Irlande ma che a son dentri dal Ream Unît, a son stâts clamâts aes urnis pe elezion dal parlament e la maiorance di lôr e à votât pal Sinn Féin (SF). Di cuant che si àn istituzions autonomis pes sîs conteis irlandesis sot aministrazion britaniche, e je la prime volte che un partît nazionalist irlandês al è prin pal numar des preferencis e dai deputâts elets.


text:
FEDE E IDENTITÂT CULTURÂL
Une antologjie uniche di 28 composizions cu la partecipazion dal Coro “Rôsas di Mont” de Plêf di Guart
A son tantis lis iniziativis e lis ativitâts che a puartin indenant cun passion e competence, cul desideri di viodi la lenghe e la culture furlane nobilitade, no dome in place (indulà che in vêr al è inmò tant di fâ), ma ancje in glesie. Il grup di Glesie Furlane al fâs chest, par vocazion, fint dai agns ’70, cuant che al è nassût tal contest de cussience autonomiste e daûr dai pas de Teologjie de liberazion tacade di pre Checo Placerean. Une schirie di iniziativis dilunc cuarante e passe agns, votadis a vierzi la cause, stimolâ la cussience, a tegni cont, doprâ e trasmeti la lenghe furlane ancje intal cûr des funzions religjosis. Il grup al à bielzà fat la traduzion in marilenghe de Bibie tal ’97, dal Lezionari tal 2001, e prontât il Messâl Roman, cun tantis azions pal so ricognossiment, e une liste lungje di altris publicazions, mostris, concierts, incuintris di ogni ordin.
Di resint, a àn sburtât fûr, une daspò che altre, trê bielis e impuartantis ideis, deventadis realtât: il libri “50 Corâi de cristianitât todescje voltâts par furlan” (2016), il film documentari “Missus” (2017), produsût de Raja Film, curât e diret dal regjist udinês Massimo Garlatti-Costa, e di pôc il dopli cd “I Recitatîfs Liturgjics”, une antologjie uniche, che e viôt la partecipazion dal Coro “Rôsas di Mont” de Plêf di Guart.
Daûr e dentri di ducj chescj lavôrs, e je la figure e la anime di pre ‘Sef Cjargnel, il predi musicolic disparût in maniere improvise ai 30 di Dicembar dal 2017. Un om che al à dedicât la vite interie, cun semplicitât e no cence profonditât, ae cause furlane in dut il so insiemi.
Cheste ultime racuelte in particolâr, si propon di jessi – come che al scrîf pre ‘Sef, che purtrop nol à podût viodi la publicazion – “un jutori che al cîr di procurâ chei furniments poetics e simbolics che la estetiche e la art a puedin burî fûr, par voluçâ il popul che al celebre, tune atmosfere di contemplazion dal misteri, vierzintlu ai segnâi de Gracie e de udience dal Spirt”. A son protagoniscj i cjants patriarcjins che pre ‘Sef al à cjapât sù tai agns de vive vôs dal popul furlan, studiâts fasint paragon cun altris testemoneancis, altris lezions, fin a rivâ a meti dongje, a meti in notazion, a fâ eseguî e a regjistrâ un bon grup di Salms e Lezions, par un totâl di 28 composizions.
O vin domandât al segretari di Glesie Furlane Christian Romanini cualchi impression sul stât de art des lôr iniziativis. «Se di passe cuarante agns o sin inmò che o scombatìn pe cause e o vin ancjemò di puartâ a cjase la aprovazion dal Messâl Roman voltât par furlan – al dîs -, dal sigûr al è ancjemò tant cefâ. Ma o scugnìn constatâ che, se a nivel popolâr e ancje fûr o ricevìn atestâts di stime e afiet, la jerarchie eclesiastiche locâl e une cierte “inteligentia“, plui che supuartânus, nus sopuartin».
Cuale ise la formule juste di doprâ par tornâ a meti il furlan e la sô int al centri de vite in Friûl? «Al è dibant platâsi daûr di un dêt, ma int tant che pre Renzo Dentesan, ‘Sef Cjargnel, ma o zonti ancje pre Antoni Beline e altris nons tant che pre Checo Placerean, pre Pauli Varut, a jerin fîs di une stagjon che e à parturîts “grancj cjâfs”: la vere e gjenuine classe inteletuâl furlane. Vuê come vuê, se o vin di fevelâ di predis, o vin ancje il probleme che a ‘nd è simpri di mancul, la etât medie dai predis che a son ancjemò in Glesie Furlane e cres simpri di plui. Duncje al è evident che al è une vore plui dificil che a nassin gnûfs pastôrs che a podedin vê ancje chê funzion di inteletuâi organics dentri de societât furlane. Come associazion, o vin il contribût dai laics che a cirin di dâ une man. Al è di sperâ che l’esempli dai “predis iluminâts” al podedi ispirâ i laics e che e sflorissi finalmentri une classe inteletuâl laiche che e vedi a cûr il Friûl, e che e fasedi di “pastôr”».
di Alessio Screm


text:
Açâr
L'Açâr e je une leghe di fier misturât cuntune percentuâl di carboni che e va dal 0,008 al 1,76%.
Il fier al è un metal cedevul e facil di lavorâ ma cun pocje resistence. Il carboni i dâ durece e resistence. A secont de percentuâl di carboni si àn dai tips diferents di açâr. Cuant che la percentuâl di carboni e je alte la leghe e je une vore dure ma crevadice, cuntune percentuâl di carboni basse e je mancul dure ma mancul crevadice.
Inte leghe a si puedin cjatâ di spes altris materiâi, cualchidun a si misture intal procès di combustion, come par esempli il solfar o il fosfar, altris a vegnin zontâts a pueste par miorà la leghe. Al è il câs dal nichel, dal crom, dal molibden e altris.
L'açâr al à une grande impuartance inte economie moderne. Ogni àn si fasìn intal mont un 500 milions di toneladis de leghe.


text:
FOLKEST 2020 IL FESTIVAL DEDICÂT AE MUSICHE FOLK AL CONFERME LA SÔ PRESINCE E IL SO LEAM CUL FRIÛL VIGNESIE JULIE INTUN TURBIN CONTINUI DI IDEIS E PROGJETS CHE A LEIN DUTE LA MUSICHE DI VUÊ FINT TAL AVIGNÎ
Plui di 50 i apontaments tra concierts dal vîf e online che a cjapin dentri la seconde edizion di Parole e musica tra libris e leturis senichis, i concors e lis premiazions cul Premi ae Cariere e il Premi Cesa pai gnûfs talents de world music.
Folkest ’tal è plui di un festival, ’tal è simpri un “work in progress” che al va di Zenâr a Dicembar, 365 dîs ad an che ogni Istât, di continui dal 1979, al puarte la buine musiche, chê dai artiscj vêrs e dai talents zovins, par dut il Friûl Vignesie Julie. Plui di 50 apontaments tra concierts dal vîf e online che a cjapin dentri la seconde edizion di “Parole e musica” tra libris e leturis senichis, i concors e lis premiazions cul Premi ae Cariere che al vignarà dit plui indevant e la bataie dal Premi Cesa pai gnûfs talents de world music. Ma Folkest si fâs ancje libri cu la ultime publicazion di Lungje, Pò!, si dediche al sociâl e soredut ai progjets, intun turbin continui di ideis che a lein la musiche – la musiche dute, che e va dilà dal folk par cjapâ dentri la sô componente colte e emozionâl – di vuê e dal avignî.
“Come ducj chei altris events culturâi de nestre regjon – al dîs l’Assessôr regjonâl ae Culture e al Sport Tiziana Gibelli – chest an ancje Folkest si è cjatât a frontâ une stagjon plene di incognitis par vie de pandemie mondiâl. I organizadôrs però, si son tirât sù lis maniis, rivant no dome a programâ un calendari siôr di apontaments dal vîf, ma disfrutant ancje benon il digjitâl, fint tal periodi dal lockdown. Un esempli di cemût che tornant a inventâsi e tornant a pensâ a lis propriis ativitâts, si puedin creâ events gnûfs e inmò plui atratîfs pal public”.
“Folkest al fâs 42 agns in chest 2020 par ducj cussì strani, segnât dal COVID – al conte il diretôr artistic Andrea Del Favero – e dilunc dal lockdown il festival si è fermât come ducj pensant ’sui pussibii disvilups futûrs, ’sul ûs creatîf de tecnologjie, ’su lis pussibilitâts dadis dai plui gnûfs mieçs di comunicazion. Ae fin si è dopleât, anzit, adiriture triplicât, leantsi inmò di plui al teritori de regjon Friûl Vignesie Julie, cun ducj chei lûcs che dilunc di cuarante agns di scorsadis musicâls a àn segnade la storie di un festival che al à vierte la strade ae world music internazionâl e a un concet moderni di promozion turistiche, che e metès insiemi l’event culturâl cuntun lûc a alte, e dispès no ’vonde pandude, vocazion turistiche”.
Chest an duncje Folkest al à decidût di dâ di plui e pontâ ’sul teritori nazionâl cuntune cincuantine di grops par plui di cincuante apontaments dal vîf tal solit apontament estîf in 27 diferents comuns dai 17 di Setembar ai 5 di Otubar – cuntune serie di anteprimis tal mês di Avost a Auronzo di Cadore, a Cjaudistrie e in provincie di Udin – ma ancje online: Folkest Suona cun concierts regjistrâts dilunc dal mês di Lui che ’tal sarà publicâts ’sui canâi social e che a laran in onde ’su Udinese TV. Une altre sezion virtuâl e à videomessaçs e piçulis intervistis di bande dai musiciscj fats vie pal lockdown par Folkest Online – Sounds over distances, un archivi di ricuarts ’sul festival e ’sui nestris teritoris viodûts di chei che tai agns a son stâts presints in regjon. Folkest al gjolt dai impuartants ricognossiments e patrocinis de UNESCO, dal Ministeri pai Afârs tal Forest de Republiche Taliane, dal Mibact – Ministeri des Arts e de Culture de Republiche Taliane, dal Ministeri de Culture de Republiche di Slovenie, de Presidence de Regjon Friûl Vignesie Julie, de Fondazion Friuli, de Arlef, dai Comuns di Spilimberc, Udin, Cjaudistrie, Auronzo.
Folkest online
Folkest online – Sounds over distances si è davuelt in plen periodi di sieradure pal Covid, cun tancj artiscj, plui o mancul cognossûts, di dut il mont, che si son spindûts a contâ lis esperiencis a Folkest, dispès divertentis, cualchi volte ridiculis, forsit stranis, mai banâls. Ricuarts di moments di grande musiche che ducj nus àn regalât vie pai cuarante agns di scorsadis musicâls.
Folkest Suona
Cun Folkest ’suona i plui interessants musiciscj acustics dal Friûl Vignesie Julie si son esibîts in chest periodi tes plui bielis ambientazions, di Polcenic a Pulfar, di Tramonç a Duin, di Pradibosc a Gurize. “O vin cirût di dâ il plui pussibil une rispueste lavorative dilatade dilunc di dut il periodi estîf ai nestris musiciscj – al spieghe il diretôr artistic Andrea Del Favero – tal limit des pussibilitâts economichis dal nestri festival, ’parcè’ che o crodìn che al sedi un segnâl impuartant di sperance, fiducie e motivazion”. I concierts ’tal sarà metûts online ’sui canâi social e ’su Udinese Tv a partî dal mês di Avost.
Une serie di cartulinis, video e sonoris, di ducj i paîs pal solit tocjâts de nestre caravane estive, ’su la fate di chês cartulinis agns Cuarante e Cincuante, dispès opare di fotografs significatîfs de opare (Brisighelli ’su ducj), cun ambientazions tipichis de epoche e cun chel vêl di kitsch che tai agns lis àn fatis deventâ ogjets di colezion, come che nus à insegnât il grant mestri Gillo Dorfles, che propit a Spilimberc al ve grancj estimadôrs e colaboradôrs.
Folkest in Cjadovri
Il Cjadovri, cu lis sôs ’sudivisions teritoriâls, lis tradizions culturâls, la lenghe, lis Regulis e la Magnifica Comunità, a son un teritori che si preste in maniere naturâl a un progjet culturâl e turistic come chel di Folkest; un progjet speciâl dedicât ae promozion de musiche e aes tradizions locâls, cuntune voglade al grant orizont sonôr, fat di stimui e contaminazions. O vevin la ambizion di ’supuartâ la aministrazion comunâl te creazion di un grant event a Mi’surina, ma ’tal è dome rimandât, ancje chest al 2021. Chest an impen il prin dì di Avost a Auronozo di Cadore a parteciparan il progjet Dalle Alpi alle Pampas cui doi spetacui Il viaggio di Manuel e il Quinteto Porteno, impen ai 8 di Avost al sarà la volte di Lune Troublante e Green Waves e ai 17 di Avost la pièce teatrâl e musicâl La luce e le mani, ’su la figure di Tina Modotti.
Folkest a Cjaudistrie
Tancj a son stâts i grancj artiscj che si son esibîts tal cjâf lûc istrian in gracie de AIAS e a Folkest: da Joan Baez a Angelo Branduardi, Joe Cocker, Goran Bregovic, Ron, Roberto Vecchioni, PFM, Shel Shapiro e tancj altris, fasint deventâ i events di Cjaudistrie une des placis principâls di Folkest.
Doi a son i apontaments che chest an si tignaran tal spazi de Taverna in place Carpaccio ai 22 di Avost, cui istrians Le C@tene e Perpetuum Mobile, impen ai 23 di Avost I Nomadi, tra i mîts de musiche taliane, simpri in gracie de colaborazion de CAN Capodistria e dal Comun di Cjaudistrie, ’supuartâts dal Ministeri de Culture de Republiche di Slovenie.
Folkest a Udin
Udin e à simpri rapresentât un dai centris de ativitât di Folkest. Chest an al vignarà jù dal cjistiel par proponi tai spazis citadins un spetacul dedicât ae storie dal lavôr furlan ’su la Transiberiane, Irkutsk, Stazione di Irkutsk, in program ai 11 di Avost in place Venerio e une riflession ’suntun artist furlan di grant spessôr, un personaç poliedric che te prime metât dal Nûfcent al à segnade la vite culturâl dal Friûl cu la sô presince, Tita Marzuttini, che i vignarà dedicât il progjet Tite Grison, che al sarà presentât in place Venerio ai 31 di Avost e replicât a Cussignà ai 3 di Setembar, in colaborazion cu la Associazion Progetto Musica e il festival Nei ’suoni dei luoghi; un conciert ’su tematichis a cjaval tra il mont classic e popolâr, cun Lino Straulino e La Sedon Salvadie e il grop Kujacoustic.
Folkest e il teritori, i concierts in regjon
Dopo de anteprimis di Avost di Folkest in Cjadovri e Folkest in Istrie, il festival tes salis e in piçui spazis urbans dal Friûl Vignesie Julie si davuelzarà dai 17 di Setembar ai 5 di Otubar. La integrazion tra propueste culturâl e propueste artistiche par un turisim culturâl di profîl medi-alt a son di simpri motîf di braùre par Folkest, insiemi cul grant rapuart creât cun ducj i organizadôrs. Il festival al tacarà cuntune serade a teme cun cene e prenotazion te Antica Taverna di Palaç Attimis a Manià (che al vivarà altris apontaments impuartants di Folkest): une idee gnove par chest festival, intun puest une vore biel e preseât, dulà che si podarà prime cenâ e po partecipâ a un vêr event musicâl, metint insiemi une ecelence de musiche folk cu lis grandis ecelencis gastronomichis che la nestre tiere e sa ufrî.
In linie cu lis disposizions ministeriâls, si scugnarà prenotâ par partecipâ a ducj i spetacui di Folkest 2020. Informazions ’su lis prenotazions ’tal sarà dadis plui indevant.
Folkest e il sociâl
Di chest an Folkest al colabore cuntun biel progjet di turisim acessibil in alte cuote, Il volo degli angeli, metût dongje de valorizazion dal teritori a nivel turistic, plats gnûfs cun prodots tipics locâi une vore bogns e creativitât metûts insiemi ai concierts di musiche folk di Folkest. Viodûts i problemis contingjents, par chest an il progjet al sarà limitât a dome trê dîs, te sperance di podêlu slargjâ tal 2021 a une setemane interie.
Folkest a Spilimberc
Si sierarà a Spilimberc, che di Folkest e je la cjase, tes dôs preseadis sedis dal Teatri Miotto, pes fasis musicâls, e il salon di Palaç Tadea par Parole e musica.
La prime serade e sarà dedicade a Neri Marcorè cun Edoardo De Angelis intune inedite version teatrâl di un dialic musicâl e culturâl tra doi amîs di vecje date.
Un grant spazi al sarà dât al Premi Alberto Cesa, che al vante pal artist vincidôr une significative dotazion in gracie dal Nuovo Imaie, pe realizazion di une tournée. E po dute une schirie di grancj artiscj dal folk, de regjine de musiche de Sardegne, Elena Ledda (diretore artistiche dal Premi Parodi, lu ricuardìn), il sicilian Francesco Giunta (in colaborazion cul festival Frattempi – i segni del tempo), i Suonno d’ajere, biei vincidôrs dal Premi Cesa tal 2019 e la Fanfara Station, vincidôrs dal Premi Parodi 2019. Cence dismenteâ Silvio Orlandi che al dedicarà un omaç ae grande ghirondiste Michelle Fromentau, muarte pôc timp indaûr, esibintsi cuntune bielissime ghironde dal Berry che propit la artiste francese e sielzè par che e fos regalade a Spilimberc pal zimulament tra la citadine dal mosaic e la citât di George Sand, La chatre.
Premi Alberto Cesa
I finaliscj dal premi Alberto Cesa 2020 a son:
Bratiska – Italie
Calimani – Toscane
Carlo Pestelli – Piemont
Little Train Band – Italie
Me’sudì – Italie
Musica Spiccia – Italie
Politikos – Grecie/Italie
Violoncelli Itineranti ft. Ana Pilat – Italie/Slovenie/Cravuazie
I seminaris di Folkest
Chest an in colaborazion cu la Associazion Gottardo Tomat di Spilimberc, si tignarà te citadine dal mosaic un seminari straordenari ’su la vocalitât mediteranie, tignût in maniere esclusive di Elena Ledda, la “vôs de Sardegne”, une des artistis plui grandis de world music mondiâl.
Folkest e Operaprima – Wien
Di trê stagjons in ca Operaprima – Wien e presente in Italie progjets di oparis lirichis che a smicjin a coinvolzi une comunitât interie (tal specific chê di Puçui) par meti in sene titui dal repertori talian. Al è il tentatîf di orientâsi viers il spirt de tradizion taliane che e viodeve il teatri di opare tal centri de ativitât culturâl citadine dal ‘700 – ‘800.
La Associazion Operaprima – Wien si è formade tal 2011 ’su la esperience di Opernwerkstatt Wien che te capitâl austriache e je stade promotore di spetacui di opare tal viert, tal centri di Viene, proponint dispès titui mancul famôs pai cartelons dai teatris de citât.
Dal 2018 Operaprima – Wien e je presinte in regjon Friûl Vignesie Julie cuntune gnove serie di produzions dal repertori liric talian. Tal 2019 ’tal è stât presentât il Don Pasquale e daûr di chel, te edizion 2020, al vignarà L’Elisir d’amore di Gaetano Donizetti.
Di chest an ancje Folkest al colabore cun Operaprima – Wien condividint lis intenzions di coinvolziment de realtât dal teritori e de distribuzion di propuestis culturâls.


text:
Lis votazions par elei il Parlament european dai 6 e 7 di Jugn stât, e i resints atacs de bande di cierts ministris dal guvier Berlusconi ae regjons a statût speciâl, e aduncje aes sengulis realtâts di autoguvier presintis vuê in Italie, nus dan la dade par cualchi riflession sul cont de dimension europeane e des autonomiis regjonâls.
Un teren li che lis autonomiis regjonâls a varan simpri plui di impegnâsi al è dal sigûr chel de «Dimension Europeane» come dimension vuê fondamentâl e naturâl, in contraposizions ae Europe des «grandis» patriis. Su chest cont, al baste pensâ ae impuartance davuelte des associazions sore regjonâls a nivel european, come la Alpe Adria, il Comitât di iniziative des Regjons dal arc alpin e inmò la Arge-Alp.
E je vere che i faliments seguitîfs des cunvignis europeanis, la intese contrastade e variementri valutade su la Europe verde, la situazion finanziarie pesante de Comunitât, lis previsions crudis e pessimistichis pandudis di bande di impuartants statiscj, a semein rindi debule no dome la atuâl costruzion europeane, ma inmò plui debul il tentatîf regjonalist che si sta impegnant par dâ un fondament plui sintût, parcè che plui dongje aes popolazions, a une vere unitât economiche e politiche de Europe.
Dut câs, al è ancjetant vêr che un progjet preliminâr dal tratât che al istituìs la Europe, fat bon come ultin at dal prin Parlament european elet a sufragji universâl diret, al ripropon in tiermins organics, pardabon sorenazionâi, cheste sfide storiche intun mont dulà che i centris di comant a son simpri plui lontans di nô, ma a influissin cun simpri maiôr pês su di nô.
LIS REGJONS FONDE DE EUROPE_ Tal cjapitul che al trate in maniere specifiche de «politiche regjonâl», si sosten che la Union «e esercite une competence concorint in materie di politiche regjonâl» e inmò che «la Union e sviluparà il cuadri european pes politichis di asset dal teritori e e metarà in vore programs speciâi pe promozion de cooperazion regjonâl transfrontaliere, elaborant programs integrâts propis, in colaborazion cu la popolazion interessade e cun siei rapresentants».
Vadì che al è di augurâsi che i membris direts de Europe in avignî a sedin lis stessis Regjons, ma soredut lis Regjons «storichis» come il Friûl, il Tirôl e la Catalugne. Un tant al impon, a plui lungje scjadence, une profonde trasformazion de struture e des dimensions atuâls dai Stât nazionâi storics, e la lôr ristruturazion in «Grandis Regjons». Cun dutis lis dificoltâts e lis complicazions, la Europe comunitarie e divente aromai la vere dimension dulà che si misurin e si confrontin lis politichis e lis economiis.
Naturalmentri, une Europe di cheste sorte e scugne jessi par fuarce plurilengâl e multiculturâl. Chescj concets a valin denant trat pal recupar e pe valorizazion des lenghis maris des minorancis «storichis» europeanis, ma ancje des lenghis e des culturis des minorancis europeanis «resintis», o sei chês dai imigrâts. Cheste tindince e je darest ineludibil. In chest sens, il nestri Friûl al pues jessi un laboratori dabon ideâl.
FÂSI PLUI DONGJE A STRASBURC_ Lis votazions europeanis dai 6 e 7 di Jugn stât, a àn metût a fûc inmò di plui cheste dimension, che nus tocje plui di dongje di ce che dispès o crodin. Al è un teme che al condizione dut e ducj. In chest sens e pues jessi dal sigûr interessant la propueste di vierzi un ufizi di pueste in sede europeane in stât di sigurâ aes nestris assembleis eletivis, e aes organizazions sociâls, lis informazions necessariis e puntuâls par podê cussì cjapâ part ad in plen al procès di integrazion de Europe. O vin di usâ la int a pensâ european, a cressi cuntune mentalitât che e sepi scjavalcjâ lis centis locâls, impegnantsi a cognossi il tant che si fâs sul cont des leçs e des disposizions aprovadis intes istituzions europeanis. Un impegn in chest sens al rapresente il supuest fondamentâl ancje par inviulâ une partecipazion di base maiôr par un progjet concret di Europe che al sedi, denant trat di rispiet, e po di incressite culturâl, economiche e sociâl.
Renzo Balzan
EDITORIÂL – Europe, autonomie e partecipazion............
Lis votazions par elei il Parlament european dai 6 e 7 di Jugn stât, e i resints atacs de bande di cierts ministris dal guvier Berlusconi ae regjons a statût speciâl, e aduncje aes sengulis realtâts di autoguvier presintis vuê in Italie, nus dan la dade par cualchi riflession sul cont de dimension europeane e des autonomiis regjonâls.


text:
AL SORELI BONÂT CUN FUARCE IDRICHE, AL SORELI JEVÂT SIMPRI DI PLUI AEROGJENERADÔRS_ La Gjermanie, i Paîs Bas e la Belgjiche a àn proclamât la fin de dade nucleâr, agns indaûr lu àn mostrât la Italie tant che la Austrie, Irlande, Danimarcje, Svezie e altris in Europe. Par pôre dai presits di combustibii tradizionâi impaiabii in Italie si torne di gnûf a fevelâ de opzion nucleâr.
La rispueste uficiâl austriache al ultin incident te centrâl nucleâr in Slovenie nus à visât la sô posizion clare cuintrinucleâr, dividude di ducj i partîts politics. In Carintie a àn aprovât za tal an passât une risoluzion che e domande la sieradure dal implant di Krško, costruît 26 agns indaûr, pe sô locazion gjeografic si riten il pericul sismic une vore alt, vierte – secont i austriacs – ancje la cuistion dai refûts nucleârs.
FIN AL 1955 A JERIN IMPROIBIDIS LIS ATIVITÂTS TAL CJAMP NUCLEÂR_ Dopo la seconde vuere mondiâl fin al Tratât di stât dal 1955 dutis lis ativitâts nucleârs a jerin improibidis. Fin al 1960 a meterin dongje cul jutori dai Stâts Unîts il prin centri di ricercje nucleâr a Seibersdorf dongje di Viene.
Tal 1972-77 a faserin sù la prime centrâl nucleâr a Zwentendorf in Basse Austrie cu la potence di 730 MW. Il plan energjetic al proviodè inmò la costruzion di adun 3 centrâls. Ancje se la politiche si pandè unide su cheste cuistion, il moviment antiatomâr al gjoldè un grant supuart de popolazion, dopo une schirie di protestis il plebissît dal 5. 11. 1978 al fermà par simpri l’insium nucleâr. Dal 5. 12. 1978 la leç “Atomsperrgesetz” e proibì il disfrutament de energjie nucleâr in Austrie. Cul montafin di Chernobyl tal 1986 si cuietarin ancje i ultins tentatîfs di ativâ la centrâl di Zwentendorf.
PROTESTIS CUINTRI LIS CENTRÂLS DI LÀ DES FRONTIERIS NAZIONÂLS_ Daspò di cheste date la politiche dutune cu la popolazion e reste fis di idee antinucleâr e a batin pîts e mans cuintri lis centrâls di là des frontieris nazionâls. Un dai plui grancj sucès al fo la inibizion dal implant di rigjenerazion dal combustibil nucleâr Wackersdorf in Bavarie tal 1989. Tai ultins agns lis lagnancis si concentrin cuintri la centrâl ceche di Temelín.
LA PART DES ENERGJIIS RINOVABILIS E JE TRADIZIONALMENTRI ALTE_ Il bocon des energjiis rinovabilis al è tradizionalmentri alt in Austrie in confront al rest de Europe, daspò dal principi dai agns 1980 al jere parsore di 20%, tal 1999 e 2000 inmò sore di 23%.
Grazie ae sô topografie alpine e aes notabilis cuantitâts mediis di precipitazions, si cjatin in Austrie, soredut in Tirol, tant che in Suizare, condizions ideâls pal disfrutament de fuarce idriche.
Cussì nuie di strani tant che in Suizare ancje in Austrie la fuarce idriche e je ce che al rivuart la cuantitât la font energjetiche plui impuartante. Dal 1980 al 2004 58,6 – 74,5 % de produzion indigjene di energjie eletriche e diven de fuarce idriche.
Tai agns Novante e tacà la discussion politiche sore lis possibilitâts di cemût sfrutâ la energjie dal aiar. Dome tal an 2003, dopo decisions politichis a favôr de costruzion di gnûfs implants, si regjistrà un vêr boom de fuarce dal aiar. Il potenziâl dai implants al vignì triplicât, dopo chest la Austrie e vignì ricognossude ancje sul plan internazionâl tant che inovadôr di energjie dal aiar.
Daûr lis ultimis ricercjis fatis in ocasion de zornade europeane dal aiar la maiorance dai austriacs e stice un aument de corint ecologjiche „Ökostrom“. La plui benvolude e je la corint dal soreli cun 97%, subit daûr chê dal aiar cun 89%.
Negatîf: 96% al dîs no ae energjie nucleâr.
______________________________________
Il campionât di balon a Clanfurt dome par todesc
Il Consei dai Slovens di Carintie/ Narodni svet koroških Slovencev (NSKS) al à criticât intune declarazion la presentazion unilaterâl de Carintie tal campionât di balon.
“Ancje nô o volìn che il campionât al sedi une fieste di sport e amicizie. La Carintie uficiâl e tâs denant il public internazionâl il fat che in cheste tiere a vivin ancje slovens.”
Ancje la Koroška Dijaška Zveza (KDZ) la Union dai zovins slovens e vûl meti in avertence i visitadôrs dal campionât european e lis mediis che la Carintie e je un paîs bilengâl. Jože Wakounig, dal 2003 president dal Consei dai slovens, disdegnât si lagne che ae scree di chest event internazionâl la culture slovene e je restade fûr, no fo pronunciade ni une peraule slovene, cussì si è adempît za il slogan dal governadôr Haider „Kärnten wird einsprachig” (“Carintie e torne monolengâl”). “Mi domandi cuant che o fasarìn cuintri chest gjenocidi culturâl..Tant che realist o ai spietât il câs plui grâf e cussì al è ancje tocjât.”
Wakounig al critiche ancje Lubiane che no fâs altri che dome tasê. “Ancje nô o podìn fâ alc, purtrop la minorance slovene no je unide, se cuachidun al vûl fâ alc a pro de minorance, di subit lu dan di nazionalist. Il nestri fin comun al à di jessi dome la sorevivence, se no varìn la voie di fâ alc, dut al pierdarà il so sens.”


text:
Dutis lis gnovis
La poesie furlane e je femine e fuarte. Sul podi de edizion 2022 dal Premi “Giuseppe Malattia della Vallata”, dongje dal vincidôr Alfredo Panetta, a rivin Serena Fogolini e Cristina Micelli
Domenie ai 11 di Setembar stâts a Barcis e je stade fate la premiazion de edizion numar 34 dal concors di poesie tai dialets e tes lenghis “altris”…
Universitât dal Friûl, sedis sieradis inte setemane di Madone di Avost
Vie pe setemane de Madone di Avost, dai 15 ai 21, dutis lis sedis dal Ateneu a Udin, Gurize, Pordenon e Glemone a restaran sieradis.
Cun di plui, fin…
"Maçalizi - il dio del massacro", ai 29 e ai 30 di Lui a Cividât la version furlane di "Le Dieu de carnage" di Yasmina Reza
Un altri apontament dal program dal Mittelfest là che la lenghe furlane e je protagoniste al è chel cun Maçalizi - il dio del massacro, la version par…
Cantiere Friuli, al è jessût un gnûf cuader dedicât a Europe e Friûl, là che si cjate ancje un contribût dal CIRF
Inte suaze dal progjet dal Ateneu Cantiere Friuli, inte golaine specifiche de cjase editore Forum, al è saltât fûr che nol è tant il libri Cittadini…
Suns Europe 2022, il belanç de prime part al è une vore positîf. Apontament finâl ai 26 di Novembar e avîs di selezion viert fin ai 31 di Lui
Al è une vore positîf il belanç de prime part di Suns Europe, il festival european des arts in lenghe minorizade, inmaneât de cooperative Informazione…


text:
Al sune la ghitare Stiefin.
Al dispense felicitât. Al prodûs droghe legâl. Al invente cjançons.
Il mio çurviel al è colegât.
La mê ment e je in sintonie cui siei suns.
La mê ment si insumie.
O soi in orbite intor de Lune. Cumò.
O viôt il tramont a riis zalis disore de culine dal cjascjel. Cumò.
O voi ator par chê strade di militârs in montagne cun chei suns di tastiere siderâl…
Cumò.
Avost di tancj agns fa. Cîl blu e la musiche di Moonloop e veve ancjemò di vignî ma jo za le spietavi. O spietavi la ghitare floydiane di Stiefin.
O spietavi i suns de primevere.
I miei lavris a son colôr cinise.
Lis palpieris si sierin. Mi insumii.
Ancjemò.
I luncs cjavei di Stiefin a svoletin. La int si môf. Un cjocat al berle “Pink Floyd Pink Floyd!”
Lis lampadinis blu si piin. Une more riçote e je in prime rie, dute cjapade. Stiefin, ocjâi scûrs e discolç, al dopre la ghitare come se e fos une estension dal so cuarp.
O sin tal 2001 Xò. Migo tal 1970…
E pûr…
I suns eletronics di subfundus a somein chei dai Tangerine Dream.
No ai dibisugne di stâ a fevelâ di monadis tal mieç dal fum cun altre int…
Stiefin e la sô ghitare che e gnangole a pensin ancje par me.
Il mio cuarp al è poiât dongje dal arbul dal riç…
di Checo Tam
#918


text:
– No, no! No puedin freâti! Ma tu âs di scoltâmi me. Pal esam di culture furlane tu as di studiâ su la enciclopedie Atlantica. E tu sês a puest! Ouh! O ai dit enciclopedie Atlantica! Mighe monadis! No podaran freâti.
– Ma jo ai pôre, pôre di no visâmi…
– Ti dîs di no. Ti dîs jo! Cu le Atlantica tu vâs sigûr! Baste dome che no tu ti lassis sfreolâ des domandis cul truc.
– Domandis cul truc? Ce domandis cul truc?
– Par esempli. Se ti domandin cuant che al è nassût Gjulio Savorgnan, tu ce rispuindistu?
– Beh, eco, cheste le sai: 1516.
– Eco, storloç. No vuelin savê cuant che al è nassût!
– Ma…
– E je une domande cul truc. A vuelin savê se tu viodis il truc.
– Ma ce truc, cual truc? Ce varessio di rispuindi?
– Al è nassût, sì, intal 1516, ma il cognon just al è Savergnan! E se ti domandin ce maniere che e si clame la place principâl di Udin, tu…
– Ancje cheste le sai: place de Libertât e prime place Contarena!
– Brocul! La place principâl di Udin si clame Place Principâl. E ce vevial non chel furlan che al è stât Governadôr de Bancje d’Italie?
– Ah, facil! Bonaldo Stringher.
– Ri-brocul! Al veve non Springher. E il poete furlan, chel de plovisine?
– Ehh, facilon! Pietro Zorutti.
– Sdavàs di un om! Si viôt che no tu le âs nancje vierte la enciclopedie Atlantica! Al veve non Zerutti! E ce aial scrit?
– Poben… tantis robis, par esempli i Strolics.
– Eh, velu che al cole inte vuate! Al à scrit i Strilies! E chel che al fondât la glotologjie taliane, chel glotolic?
– Graziadio Isaia Ascoli.
– Ah, ah, ah! Si aie mai sintût un che al si clami ‘Graziadio!?’ Graziadio sarà une preiere, non un non! Graziano, al veve Graziano! Ignorant! Cumò tu ripassis dut, cun me, su la Atlantica.
di Laurin Zuan Nardin
#1063


text:
La proteste la fassin cul volantinaç. Sfueis stampâts in propri a caratars cubitâls, pdf che a zirin vie mail e proclams dal lûc internet. Chel dal “Mil” – cemût che a son clamâts a Gjenue – no si fermin denant a nie. Nancje devant al vescul, chel bons. Angelo Bagnasco, che al è ancje president de Conferente episcopâl taliane. E ai prins di Zenâr, cuant che il moviment indipendentist ligure al veve domandât di podê celebrâ une “messe zeneize”, val a dî une messe par gjenovês, (la gnove e jere stade ripuartade ancje tal numar de Patrie di Zenâr – Fevrâr) si son sintûts rispuindi un siôr “no” de Curie. Inalore no àn spietât doi viaçs, prontant un dai lôr documents, dulà che si contestavin trê robis. Si lei: «Pont prin: la decision e je motivade dal fat che il “gjenovês” e ven considerade dialet e no une lenghe, come che invezit e je. Pont secont: si domande al Consei regjonâl di prontâ une leç che e declari il gjenovês lenghe, par che e sedi pupilade e insegnade a scuele, no dome par no pierdi la atualitât, ma ancje par che e deventi fondament di chê vere integrazion tra cui che al è nassût a chi e i forescj. Pont trê: si invide il vescul di Gjenue a studiâsi par ben la vere storie di Gjenue e de Ligurie».
E je propit la storie, la vere ossession dal Mil. Il moviment no si definìs secessionist, par vie che nol ricognòs, par principi, la anession al Ream di Savoie prime e al Ream di Italie po. E su la fonde di chest supuest, la Ligurie e varès mantignût inalterât tal timp, une sorte dirit internazionâl ae indipendence. Se e cole la legjitimitât, e cole il palc: no nd’è bisugne di domandâ separazions. Stant a ce che a disin chei dal “Moviment”, la anession ae cjase Savoie, sancide dal Congrès di Viene dal 1814 e operative ai 7 di Zenâr dal 1815, e sarès une violazion ae stesse motivazion pe cuâl al fo convocât il Congrès (stabilî la sovranitâts esistint prime dal 1797) e al ve la ferme contrarietât dal legjitim e sovran guvier de Republiche di Gjenue. Cun di plui sul teritori no si sarès votât nissun plebissît di anession.
Chei dal “Mil” si fâssin puarte-vôs di une istance indipendentiste che e passe la Ligurie. Chel teritori che al fo par siet secui sot de Republiche di Gjenue e che al cjape dentri ancje lis tieris assegnadis ae provincie di Alessandrie e al Piemont, in gracie de leç Rattazzi dal 1859. La Ligurie indipendent che e àn iniment e sarès une Republiche federâl, che e garantissi la massime autonomie a dutis lis comunitâts liguris sul model de Confederazion svuizare. Par intant, a son rivâts adore di puartâ a cjase, tal ordin: la titulazion di une place di Gjenue ae viele Republiche e il bon acet dal consei comunâl ae poie di une targhe sul monument a Vitori Emanuele II che e spieghi il rûl davuelt dal sovran tant dal “Sacco di Genova”.
_________________________________________
Interviste al vulcanic president che al à in asse i Savoia
Al berle e al scjalpite al telefon, Vincenzo Matteucci, president dal Mil, il Moviment indipendentist ligure. Setante agns, di profession dentist, al criche il dì sul puarti di Gjenue e lui al scomence la zornade cu la rassegne stampe. Po al pronte i bancuts par tirâ su lis firmis.
Matteucci, ancje pe “Messe zeneize” o vevis mobilitât il popul?
«Chê aromai e je passade. O tirìn su firmis di continui. Ma in chel câs, il vescul nol pues nie. Il Stât al ricognòs ciertis lenghis, come tal vuestri câs, ma chês altris? A son fiis di nissun».
Parcè la vuestre ise une lenghe?
«La àn simpri fevelade. E je simpri stade la lenghe de Ligurie»
Ma esistie une gramatiche?
«O vin libris, leterature. Che lu domandi al professôr Franco Bampi. Che lu clami: 320.43… al è lui che al è daûr a studiâ la nestre lenghe. E par che a sedi ricognossude tâl».
Passìn ai programs. L’aspiet plui colorît al è che vês in asse i Savoia.
«Purcits! Nus àn fatis di ducj i colôrs. Ju odeìn. Ma si rindêso cont che cuant che la nestre citât a fo sachizade tal 1849, Vittorio Emanuele II al scrivè a La Marmora che al veve fat ben cuintri chê “maledetta e infame razza di canaglia”.
E po o varessin di acetâ che la place plui biele di Gjenue e vedi une statue dal re?».
O domandais la indipendence de Italie par vie che no ricognossês la anession.
«Dal sigûr. Nô no domandìn la secesion. Il divorzi si domande cuant che si è sposâts, nô no sin mai stâts sposâts cu la Italie».
E dopo dut chest timp, speraiso di stacâsi?
«Dopo trop timp Macao ise deventade indipendent dal Portugal?
No lu sai.
«400 agns. Ma insome: il Kossovo sì, la Cravuazie sì, la Slovenie sì. Parcè nô, no?»
E cemût speraiso di fâ?
«Fassint leve sul desideri dal popul, su la cussience de int. E cun chestis o sburtìn viers lis istituzion.
O volìn jentrâ in Consei regjonâl, tal 2010 e fâ ancjemò di plui casin. Ogni dì o vin doi mil contats sul sît internet. A ogni bancut o din vie cinc mil volantins».
E in sede Onu, vêso provât a pocâ?
«La Onu e dîs che il probleme al è dal Stât che o sin peâts».
La strade viers indipendence ise cuvierte di federalisim?
«Se nus al dan no si lamentìn. Ma no tal sens leghist dal tiermin. La Ligurie e à un jentrade fiscâl che e je fate di tassis portuâls di trê puarts. Chescj a rindin 5 miliarts di euros (plui dal belanç di dute la regjon), che a finissin ducj a Rome. O domandìn che almancul l’80% di chei bêçs a restin chi.
E ancje la gjestion de energjie de Ligurie:
o volìn fâ come i valdostans. O domandìn une societât che e sedi di competence de nestre Regjon».
Bhe, chest lu podês domandâ diretementri al “vuestri” ministri Scajola.
«Impussibil: al è talianot».


text:
FriuliDoc 2022 - Tortino al cioccolato redazione
TORTINS AE CJOCOLATE CUL CÛR MORBIT di ANGELA BRUNI di TRESESIN
INGREDIENTS par 5 tortins:
110 gr di spongje
110 gr di farine
2 ûfs
40 gr di zucar
25 gr di farine
PROCEDIMENT:
Disfâ a bagnmarie la cjocolate cu la spongje, messedâ e lassâ disfredâ.
Strucjâ l’impast intune scudiele, zontâ il zucar e continuâ a messedâ cul masanin o cul batiûfs. Une volte messedât, zontâ i ûfs un par volte. Par ultin, zontâ la farine tamesade. Onzi di spongje e infarinâ ben i stamputs e jemplâ di 2/3 la altece. Meti in conzeladôr par almancul 6 oris. Une volte glaçâts poiâ i tortins suntune tecje e infornâ tal for za cjalt a 200° par 7/8 minûts, fin cuant che la superficie dai tortins no sarà cuete. Infin, voltâju suntun plat, spolvarâ cun zucar in polvar e servî cjalts.
Scolte la ricete in lenghe furlane: